title: Herää Suomi!

text: Emil Genetz sävelsi laulun mieskuorolle Hämeenlinnassa vuonna 1881. Laulu oli ehdolla mieskuoro Muntra Musikanterin järjestämässä kuorolaulujen sävellyskilpailussa ja palkintolautakunta kannatti sitä voittajaksi, mutta se diskattiin lopulta sillä perusteella, että se ehdittiin kilpailun sääntöjen vastaisesti esittää vuoden 1882 Lönnrot-juhlilla ja julkaista juhla-albumissa ennen kilpailun ratkeamista. Laulun ensimmäinen julkinen esitys Helsingissä oli 23. marraskuuta 1882 suomenmielisten ylioppilaiden professori Yrjö Sakari Yrjö-Koskiselle järjestämässä läksiäisjuhlassa, joka oli samalla suomenkielisen laulukuoron Ylioppilaskunnan Laulajien ensimmäinen esiintyminen. "Marseljeesiin" rinnastettu uhmakas laulu sai suomenkielisten keskuudessa riemastuneen vastaanoton. Laulu ja sen suosio yhdistettiin niin voimakkaasti fennomaanien tavoitteisiin, että ruotsinmieliset tulkitsivat sen pelkäksi puoluelauluksi ja kielikiihkoiluksi. Jos 1800-luvun lopulla konserteissa esitettiin sekä "Herää Suomi!" että "Maamme", kävi joskus niin, että osa yleisöä nousi seisomaan toisen ja osa toisen laulun aikana. Runoilija K. A. Tavaststjerna käänsi "Herää Suomen!" ruotsiksi Päivälehden pyynnöstä vuonna 1890 nimellä "Suomi, vak upp!".


title: Herää Suomi!

text: Laulun suosio lisääntyi sortovuosien aikana, koska sanat kannustivat uskomaan Suomen tulevaisuuteen. Varsinkin juuri Ylioppilaskunnan Laulajat pitivät Genetzien laulua esillä vielä itsenäisyyden aikanakin. Esimerkiksi kuoron 50-vuotisjuhlissa vuonna 1932 esitettiin päätösnumerona "Herää Suomi!" kun taas "Maammelaulua" ei esitetty lainkaan. Myös Lapuan liikkeen piirissä "Herää Suomea!" pidettiin Suomen oikeana kansallislauluna.


title: Herää Suomi!

text: Jean Sibeliuksen orkesteriteos "Finlandia" sai alkunsa ohjelmamusiikkina, joka liittyi Suomen historiaa kuvanneen kuvaelman ”Suomi herää” -nimiseen osaan. Sibelius tunsi Genetzit kouluajoiltaan, joten on pidetty mahdollisena, että hän sai teokseensa innoitusta "Herää Suomesta!". Matti Hyökki esitti väitöskirjatutkimuksessaan vuonna 2003, että Sibelius olisi itse asiassa lainannut "Finlandia"-hymnin alkutahtien sävelkulun ja soinnutuksen suoraan Genetzin "Herää Suomesta!".


title: Vuolenkosken vesivoimalaitos

text: Vuolenkosken voimalaitos on Myllykoski Oy:n rakennuttama vesivoimala Kymijoessa Iitissä. Voimalaitos valmistui 1958. Sen putous on 3,5 metriä ja teho oli tuolloin 11 MW. Nykyinen teho 9 megawattia, jonka tuottavat kolme vesiturbiinia ja generaattori. Sen pitkän aikavälin keskivirtaama on 240 kuutiometriä sekunnissa. Voimalaitos kuuluu nykyisin KSS-energialle.


title: Vuolenkosken vesivoimalaitos

text: Kun Vuolenkosken kylälle perustettiin saha vuonna 1915, koskeen tuli pieni voimalaitos, josta myös kylä sai sähköä. Sahan toiminnan loputtua 1930-luvun lamaan myös voimalaitoksen sähköntuotanto lakkasi. Kosken patoamisesta 1950-luvulla kertovat Väinö Timoteuksen runo "Vuolenkoski" ja Ahti Sainion säveltämä "Vuolenkoski-valssi".


title: Transformers: Viimeinen ritari

text: Transformers: Viimeinen ritari () on vuonna 2017 ensi-iltansa saanut yhdysvaltalainen tieteiselokuva, joka perustuu Hasbron Transformers-leluihin. Se on jatko-osa vuoden 2014 elokuvalle "Transformers – Tuhon aikakausi" sekä "Transformers"-elokuvasarjan viides osa. Michael Bay palasi viimeistä kertaa ohjaajaksi, Mark Wahlbergin näytellessä viimeistä kertaa Cade Yeagerin roolin sekä kolmessa näytelleiden Josh Duhamelin ja John Turturron palatessa omiin rooleihinsa.


title: Transformers: Viimeinen ritari

text: Elokuva sai maailmanensi-iltansa Odeon Leicester Squarella 18. kesäkuuta 2017. Elokuvateattereihin se ilmestyi Yhdysvalloissa 21. kesäkuuta 2017 ja Suomessa 24. kesäkuuta 2017. Elokuva sai Rotten Tomatoesilta huonomman vastaanoton kuin sarjan edelliset elokuvat.


title: Transformers: Viimeinen ritari

text: Vuonna 484 velhona esiintyvä alkoholisti ja naistennaurattaja Merlin (Stanley Tucci) on liittoutunut Iaconin ritareiksi kutsuttujen kahdentoista muinaisen transformerin kanssa. Kun Merlin pyytää ritareita auttamaan kuningas Arthurin joukkoja epätoivoisessa taistelussa sakseja vastaan, yksi ritareista antaa Merlinille mystisen sauvan ja yhdistyy muiden ritareiden kanssa kolmipäiseksi lohikäärmeeksi nimeltä Dragonstorm, joka tuhoaa saksien joukot.


title: Transformers: Viimeinen ritari

text: Nykypäivänä Maahan saapuu yhä lisää transformereita Optimus Primen lähdöstä huolimatta. Useimmat hallitukset pyrkivät tuhoamaan tai ajamaan heidät pois muodostamansa ryhmän Transformer Reaction Force (TRF) avulla. Chicagossa joukko lapsia löytää aluksen, jolla yksi Iaconin ritari on tehnyt pakkolaskun. TRF:n joukot hyökkäävät kaupunkiin, mutta tyttö nimeltä Izabella (Isabela Moner) pelastaa toiset lapset kahden Autobotin, Sqweeksin ja Canopyn, avulla. TRF:n joukot tappavat Canopyn, mutta Bumblebee ja Cade Yeager (Mark Wahlberg) auttavat toiset pakoon. Cade ei kuitenkaan onnistu pelastamaan ritaria, joka antaa hänelle ennen kuolemaansa metallisen talismaanin. Decepticontiedustelija Barricade saa tietää talismaanista ja kertoo siitä Megatronille.


title: Transformers: Viimeinen ritari

text: Aurinkokunnan reunalla Optimus Prime saa tietää transformereiden kotiplaneetan Cybertronin olevan matkalla Maata kohti ja kuinka planeetasta on jäljellä enää pelkkä kasa suuria palasia kytköksissä planeetan ytimeen. Planeetan liikuttajaksi paljastuu noitamainen olento nimeltä Quintessa, joka väittää olevansa transformereiden luoja ja jolta Iaconin ritarit olivat varastaneet Merlinille annetun sauvan. Quintessa kertoo Maan muodostuneen miljardeja vuosia sitten Unicronin, Cybertronin muinaisen vihollisen, ruumiin ympärille. Hän aivopesee Optimuksen, nimeten hänet Nemesis Primeksi, ja käskee häntä hakemaan sauvan takaisin, jotta Unicronin elinvoima voitaisiin imeä Cybertronin elvyttämiseksi.


title: Transformers: Viimeinen ritari

text: TRF:ään soluttautunut Autobottien entinen tukija, eversti William Lennox (Josh Duhamel), tekee sopimuksen Megatronin kanssa, vapauttaen Decepticonit Mohawk, Dreadbot, Nitro Zeus ja Onslaught auttamaan Caden ja talismaanin löytämisessä, vaikka TRF suunnittelee myöhemmin pettävänsä Decepticonit. He hyökkäävät romuttamolle Etelä-Dakotaan, jossa Cade piilottelee Autobotteja. Taistelun aikana Autobotit tuhoavat Mohawkin, Onslaughtin ja Dreadbotin, kun taas paikalle saapunut transformeri nimeltä Cogman, joka palvelee Folganin 12. jaarlia, Sir Edmund Burtonia (Anthony Hopkins), pyytää Caden ja Bumblebeen mukaansa Englantiin. Sir Edmund on myös pyytänyt Autobotti Hot Rodia tuomaan hänen luokseen Oxfordin yliopistossa opettavan professori Viviane Wemblyn (Laura Haddock). Hän kertoo Cadelle ja Vivianelle kuuluvansa ”Witwiccanin ritarikuntaan”, joka pitää hallussaan tietoa transformereiden salaisista vaikutuksista Maan historiaan. Hän kertoo myös talismaanin tehneen Cadesta ”viimeisen ritarin” ja Vivianen olevan Merlinin viimeinen jälkeläinen, joka voi käyttää hänen sauvaansa estääkseen Maan ja Cybertronin yhteentörmäyksen.


title: Transformers: Viimeinen ritari

text: Paettuaan TRF:n joukoilta, Cade, Viviane, Bumblebee ja Cogman selvittävät tiensä "HMS Alliance" -sukellusveneellä mereen, jossa Iaconin ritareiden alus on. He löytävät aluksesta Merlinin haudan ja tämän sauvan, jonka aktivoituminen nostaa aluksen meren pinnalle. TRF kuitenkin hyökkää alukseen ja ritarit heräävät estämään sauvan viemisen. Silloin Nemesis Prime saapuu, riistää Vivianelta sauvan ja yrittää tappaa Caden ja Bumblebeen. Mutta kun Bumblebee kykenee puhumaan alkuperäisellä äänellään, Nemesis vapautuu Quintessan hallinnasta ja palautuu Optimukseksi. Mutta Megatron varastaa sauvan ja ritarit yrittävät tappaa Optimuksen rangaistakseen tätä Quintessan auttamisesta. Mutta he lopettavat, kun Caden talismaani muuntautuu Excalibur-miekaksi ja he tajuavat hänet viimeiseksi ritariksi.


title: Transformers: Viimeinen ritari

text: Megatron, Nitro Zeus ja Barricade vievät sauvan Quintessalle, joka alkaa käyttää sitä imeäkseen Unicronin elinvoimaa Cybertroniin Stonehengen kautta. TRF:n ja asevoimien hyökätessä, Megatron tappaa Sir Edmundin. Autobotit saapuvat paikalle romunkerääjä Daytraderin toimittamalla aluksella. Ritarit yhdistyvät jälleen Dragonstormiksi ja käyvät Autobottien kanssa taisteluun sekä Decepticoneja että Quintessan sotilaita, Infernoconeja, vastaan. Nitro Zeus ja Infernoconit saavat surmansa, kun taas Megatron haavoittuu ja ajetaan pois. Bumblebee ampuu Quintessan, minkä jälkeen Viviane ottaa sauvan ja estää Cybertronia tuhoamasta Maata. Cybertron jää Maan kiertoradalle ja Optimus julistaa kuinka ihmisten ja transformereiden on yhdessä korjattava molemmat maailmat ennen kuin lähettää viestin avaruuteen pyytäen muita Autobotteja palaamaan kotiin.


title: Transformers: Viimeinen ritari

text:
Lopputekstien välissä näytetyssä kohtauksessa, tiedemiehet tutkivat yhtä maan alta esiin nousseista Unicronin sarvista. Hengissä selvinnyt ja ihmiseksi naamioitunut Quintessa lupaa kertoa näille miten Unicron voidaan tuhota.
Sir Edmund Burtonin linnassa nähtiin myös Archibald Witwickyn ja Sam Witwickyn valokuvat.


title: Transformers: Viimeinen ritari

text: Maaliskuussa 2015 Deadline raportoi Paramount Picturesin neuvottelevan Oscar-voittaja Akiva Goldsmanin ("Kaunis mieli") kanssa "Transformers"-elokuvasarjan tulevien osien ideoinnista. James Cameronin ja 20th Century Foxin julkistaessa tekevänsä kolme jatko-osaa elokuvalle "Avatar" sekä Disneyn julkistaessa tekevänsä uusia "Tähtien sota" -elokuvia, Paramount suunnitteli tekevänsä "Transformersille" oman elokuvauniversumin, niin kuin Marvel Entertainmentin toteuttama Marvel Cinematic Universe tai Warner Brosin toteuttama Worlds of DC. Goldsmanin ilmoitettiin tulevan johtamaan tulevia projekteja ja muodostavan yhdessä ohjaaja Michael Bayn, vastaavan tuottaja Steven Spielbergin sekä tuottaja Lorenzo di Bonaventuran johdolla "kirjottajien huoneen", jossa he keskustelisivat "Transformers"-elokuvasarjan mahdollisten jatko-osien, esi-osien tai spin-off -elokuvien toteuttamisesta. Kirjoittajien huonen jäseniin kuuluivat Christina Hodson, Lindsey Beer, Andrew Barrer ja Gabriel Ferrari ("Ant-Man"), Robert Kirkman ("The Walking Dead"), Art Marcum ja Matt Holloway ("Iron Man"), Zak Penn ("Pacific Rim – Kapina"), Jeff Pinkner ("The Amazing Spider-Man 2"), Ken Nolan ("Isku Mogadishuun") ja Geneva Robertson-Dworet. Kirkman kuitenkin lähti vain yhden päivän jälkeen, kurkun leikkauksen vuoksi. Heinäkuussa 2015 Akiva Goldsmanin ja Jeff Pinknerin julkistettiin käsikirjoittavan elokuva. Mutta 20. marraskuuta Goldsmanin osallistuessa "G.I. Joen" ja "Micronautsin" elokuvasarjojen kirjoittajien huoneiden muodostamiseen, Paramount alkoi neuvotella Art Marcumin ja Matt Hollowayn sekä Ken Nolanin kanssa elokuvan käsikirjoittamisesta.


title: Transformers: Viimeinen ritari

text: "Transformers – Tuhon aikakauden" jälkeen Bay päätti, ettei enää ohjaa "Transformers"-elokuvia, mutta vahvisti tammikuussa 2016 Rolling Stonen haastattelussa, että ohjaisi vielä viidennen elokuvan, joka olisi hänen viimeinen "Transformers"-elokuvansa. Paramount Pictures tulee käyttämään Michiganissa tuotantoon 80 miljoonaa dollaria ja tulee saamaan osavaltiolta 21 miljoonaa kuvauksia varten ehdoilla, jotka hyväksyttiin ennen kuin elokuvia koskeva kannustinohjelma poistettiin osavaltion lainsäädännöstä heinäkuussa 2015. Huhtikuussa 2016 Paramount palkkasi Jonathan Selan elokuvan kuvaajaksi. 17. toukokuuta Bay paljasti Instagram-käyttäjätilillään elokuvan viralliseksi lisänimeksi "The Last Knight" sekä kuvan Optimus Primen kasvoista. 31. toukokuuta 2016, vahvistettiin Megatronin palaavan myös kyseisessä elokuvassa. 4. kesäkuuta paljastetiin uudenlainen Chevrolet Camaro, jollaiseksi Bumblebee tulee elokuvassa muuntautumaan. 10. kesäkuuta Bay paljasti, että Barricade tekee paluun, uutena muuntautumismuotonaan Ford Mustang -poliisiauto. Bay paljasti 22. kesäkuuta 2016 myös yhden elokuvan uusista hahmoista, pienen rikkinäisen Autobotin nimeltä Sqweeks. Heinäkuussa 2016 Bay julkaisi virallisen kuvan Driftin uudesta muuntautumismuodosta, joka on Mercedes-AMG GT R. Myöhemmin saman kuukauden aikana hän paljasti yhden elokuvan uusista Decepticoneista olevan Onslaught, joka muuntautuu valkoiseksi ja vihreäksi Western Star -hinausautoksi. Elokuussa 2016 elokuvan virallisella Facebook-sivulla julkaistiin konseptikuva Hot Rodista, mikä vahvisti hahmon esiintyvän elokuvassa. Lisäksi vahvistettiin virallisesti myös Crosshairsin ja Houndin paluut elokuvaan.


title: Transformers: Viimeinen ritari

text: Joulukuussa 2015 Mark Wahlberg vahvisti palaavansa Cade Yeagerin rooliin. Helmikuussa 2016 elokuvaan haettiin näyttelijöitä Los Angelesista ja Lontoosta. 13. huhtikuuta The Wrap raportoi Isabela Monerin olevan neuvotteluissa näyttelemään orpoa poikatyttöä, jonka ystävä Autobotti Sqweeks on. Sivusto raportoi Bayn myös kaavailevan Jean Dujardinia, Stephen Merchantia ja Jerrod Carmichaelia sivurooleihin. 17. toukokuuta 2016, kolmessa ensimmäisessä elokuvassa näytelleen Josh Duhamelin vahvistettiin palaavan everstiluutanantti William Lennoxin rooliin. Samalla vahvistettiin Jerrod Carmichaelin liittyminen elokuvan näyttelijäkaartiin. Kesäkuussa 2016 näyttelijäkaartiin liittyivät myös Anthony Hopkins, Mitch Pileggi, Laura Haddock ja Santiago Cabrera. Lisäksi Tyrese Gibson ilmoitti palaavansa Robert Eppsin rooliin. Elokuussa 2016 Mark Ryan vahvisti palaavansa ääninäyttelijäksi elokuvaan. Lisäksi Liam Garriganin vahvistettiin näyttelevän kuningas Arthuria, jonka erillistä versiota hän näytteli aiemmin televisiosarjassa "Olipa kerran". 4. syyskuuta 2016, Stanley Tucci vahvisti palaavansa näyttelijäksi elokuvaan. 14. lokakuuta 2016 Bay vahvisti John Turturron palaavan Seymour Simmonsin rooliin ja John Goodmanin palaavan Houndin ääninäyttelijäksi. Toukokuussa 2017 Bay vahvisti "Downton Abbey" -sarjasta tutun Jim Carterin ääninäyttelevän Cogmania, sosiopaattista transformeria, joka toimii Hopkinsin hahmon englantilaisjaarli Sir Edmund Burtonin hovimestarina. Kesäkuussa 2017 Reno Wilson vahvisti Twitterissä palaavansa ääninäyttelijäksi elokuvaan, ja Omar Sy vahvisti ääninäyttelevänsä Hot Rodia.


title: Transformers: Viimeinen ritari

text: Kuvaukset alkoivat 25. toukokuuta 2016, Havannassa, Kuubassa, jossa kuvattiin vain muutama otos "pienellä ryhmällä". Elokuva olisi toinen Kuubassa kuvattu yhdysvaltalainen elokuva "Fast & Furious 8:n" jälkeen.


title: Transformers: Viimeinen ritari

text: Kuvausten alkuperäiseksi alkamispäivämääräksi ilmoitettiin 6. kesäkuuta 2016, kuvauspaikkoina Phoenix, Detroit, Michigan ja Lontoo, sekä lisäkuvauspaikkana Chicago, Illinois. Detroitissa kuvaukset sijoittuivat Michigan Motion Pictures Studiosin tiloihin sekä Packard Automotive Plantiin, Michigan Central Stationiin, Cafe D'Mongo's Speakeasyyn ja MGM Grand Detroitiin. Tuotanto siirtyi Eurooppaan 21. elokuuta ja kuvaukset jatkuivat 22. elokuuta Skotlannissa. Kuvaukset sijoittuivat myös Englantiin, Irlantiiin, Islantiin, Norjaan, Tšekkiin ja mahdollisesti myös Mongoliaan.


title: Transformers: Viimeinen ritari

text: Syyskuun 2016 alussa kuvaukset sijoittuivat Alnwickin linnaan. Tuotanto jatkui St. Aidanin kirkon luona minne Wahlberg lahjoitti 200 puntaa. Lisäksi autokohtauksia kuvattiin myös Newcastlen monumenttilaueella, missä Josh Duhmael oli paikalla Wahlbergin ja Hopkinsin jatkaessa Alnwickissa, Seahousesissa, ja Bamburghin alueella. Syyskuun 2016 lopussa elokuvaa nähtiin kuvattavan Gosportissa, Hampshiressa Kuninkaallisen laivaston sukellusvenemuseossa. 5. lokakuuta 2016 elokuvaa nähtiin kuvattavan St. Bartholomewin kirkossa, Lontoossa. Kuvaukset päättyivät 4. joulukuuta 2016.


title: Transformers: Viimeinen ritari

text: Aiempien "Transformers"-elokuvien tavoin, Industrial Light & Magic (ILM) vastaa myös "Transformers: Viimeisen ritarin" erikoisefekteistä. Vuoden 2016 alussa, yhtiö esitteli Baylle konseptikuvia meren alla olevasta avaruusaluksen hylystä sekä jäteautoksi muuntautuvasta transformerista, jolla on viitta.


title: Transformers: Viimeinen ritari

text: 27. syyskuuta 2016 vahvistettiin, että Steve Jablonsky palaa säveltäjäksi.


title: Transformers: Viimeinen ritari

text: "Transformers: Viimeinen ritari" sai maailmanensi-iltansa Lontoon Odeon Leicester Squaressa 18. kesäkuuta 2017. Yhdysvalloissa se saa ensi-iltansa 21. kesäkuuta 2017 ja Suomessa 24. kesäkuuta 2017.


title: Chóran arkeologinen museo

text: Chóran arkeologinen museo () on arkeologinen museo Chóran kaupungissa Pýlos-Néstoraksen kunnassa Kreikassa. Se esittelee erityisesti niin kutsutun Nestorin palatsin eli mykeneläisaikaisen Pyloksen arkeologiselta alueelta löydettyä esineistöä.


title: Chóran arkeologinen museo

text: Museo on perustettu vuonna 1969 heti Carl Blegenin ja Spyrídon Marinátoksen suorittamien Nestorin palatsin arkeologisten kaivausten päätyttyä. Museorakennus sijaitsee Chóran koillislaidalla noin neljä kilometriä palatsin arkeologiselta alueelta.


title: Chóran arkeologinen museo

text: Museon kokoelmiin kuuluu löytöjä Nestorin palatsin alueelta keskiseltä helladiselta kaudelta sekä mykeneläiseltä kaudelta. Museossa on esillä myös tholos-haudoista löydettyjä esineitä sekä löytöjä Messenian alueen muista arkeologisista kohteista. Esineisiin lukeutuu muun muassa keramiikkaa, mukaan lukien suuria pithos-ruukkuja; sekä seinämaalausten osia, lineaari-B-kirjoitusta sisältäviä savitauluja, kultakoruja ja erilaisia pieniä esineitä.


Gýroulaksen arkeologinen museo Sagkríssa () on arkeologinen museo Demeterin temppelin arkeologisen alueen yhteydessä Sagkrín kylän Gýroulaksessa Náxoksen saarella Kreikassa. Se esittelee temppelin alueelta löydettyä pääosin antiikin aikaista esineistöä.


title: Gýroulaksen arkeologinen museo Sagkríssa

text: Museo on avattu vuonna 2001. Museorakennuksen arkkitehtuuri on palkittu siitä, että se sulautuu taidokkaasti luonnonympäristöön. Náxoksella toimii myös kaksi muuta arkeologista museota, Náxoksen arkeologinen museo ja Apeíranthoksen arkeologinen museo.


text: Museon kokoelmiin kuuluu Sagkrín arkaaisella kaudella 500-luvulla eaa. rakennetun Demeterin temppelin rakenneosia, joita ei ole käytetty temppelin kunnostuksen aikana, paikalle bysanttilaisella ajalla rakennetun kirkon osia, sekä alueelta tehtyjä esinelöytöjä.


title: Ioánninan arkeologinen museo

text: Ioánninan arkeologinen museo () on arkeologinen museo Ioánninan kaupungissa Kreikassa. Se esittelee Epeiroksen alueelta löydettyä pääosin antiikin aikaista esineistöä.


title: Ioánninan arkeologinen museo

text: Museo on rakennettu vuosina 1963–1966 ja se aloitti toimintansa vuonna 1970. Museorakennus sijaitsee aivan Ioánninan keskustassa Litharítsian puiston laidalla. Alun perin museossa oli esillä myös bysanttilaisen ajan kokoelma, joka on nykyisin erillisessä Ioánninan bysanttilaisessa museossa, sekä taidekokoelma, joka on nykyisin kaupungin taidemuseossa. Museossa on seitsemän varsinaista näyttelysalia sekä muita tiloja, ja sen näyttelyiden yhteispinta-ala on 1 200 neliömetriä.


title: Ioánninan arkeologinen museo

text: Museon kokoelmiin kuuluu noin 3 000 esinettä. Löydöt ajoittuvat paleoliittiselta kivikaudelta roomalaiselle kaudelle 200-luvulle jaa. Merkittävimmät löydöt ovat peräisin Dodonan ja Nekromanteionin oraakkelipaikoista, joille kummallekin on omistettu oma näyttelysali.


title: Kilkíksen arkeologinen museo

text: Kilkíksen arkeologinen museo () on arkeologinen museo Kilkíksen kaupungissa Kreikassa. Se esittelee kaupunista ja sen lähialueelta löydettyä pääosin antiikin aikaista esineistöä.


title: Kilkíksen arkeologinen museo

text: Museo on perustettu vuonna 1972–1973. Sen alkuperäiset kokoelmat perustuivat lähinnä tavallisten ihmisten tekemiin löytöihin. Myöhemmin kokoelmat ovat laajentuneet järjestelmällisten arkeologisten kaivausten myötä. Museorakennus on yksikerroksinen ja siinä on kolme näyttelysalia. Se sijaitsee Kilkíksen kaupungin pohjoisosassa.


title: Kilkíksen arkeologinen museo

text: Museon kokoelmiin kuuluu esineitä esihistorialliselta ajalta antiikin ajan lopulle. Museossa on löytöjä paitsi Kilkíksen kaupungista myös muualta Kilkíksen alueyksikön alueelta. Salissa 1 on esihistoriallisen ajan löytöjä, kuten figuriineja ja työkaluja, muun muassa Kolchíksen neoliittisen kauden asutuksesta. Salissa on myös varhaisen rautakauden pronssiesineitä, kuten koruja, sekä antiikin ajan löytöjä. Salissa 2 on Palaió Gynaikókastron rautakautisen hautausmaan löytöjä, mukaan lukien hautauhreja, aseita ja koruja. Salissa 3 on historiallisen ajan löytöjä, kuten veistoksia, keramiikkaa, koruja ja arkipäiväisiä esineitä.


title: Kilkíksen arkeologinen museo

text: Merkittävimpiin museoesineisiin kuuluvat muun muassa suurikokoinen niin kutsuttu Evropóksen kuros 500-luvulta eaa.; Dionysosta esittävä veistos Palatianósta; Apollonia esittävä veistos Mikró Dásoksesta; Afroditea esittävä veistos Chorýgista; neljä veistosta Palatianósta löydetystä heroonista 100-luvulta jaa.; Filyriásta tehdyt hautalöydöt; sekä Morryloksen (nykyinen Áno Apóstoloi) kaupungista löydetty kunniapiirtokirjoitus.


title: Kozánin arkeologinen museo

text: Kozánin arkeologinen museo () eli "Kozánin arkeologinen kokoelma" (Αρχαιολογική Συλλογή Κοζάνης, "Archaiologikí Syllogí Kozánis") on arkeologinen museo Kozánin kaupungissa Kreikassa. Se esittelee kaupungista ja sen ympäristöstä löydettyä pääosin antiikin aikaista esineistöä.


title: Kozánin arkeologinen museo

text: Museo toimii vuodesta 1989 Kozánin keskustassa uusklassista arkkitehtuuria edustavassa kaksikerroksisessa rakennuksessa, joka tunnetaan nimellä "Oíkos Katsiká". Rakennuksen pinta-ala on 240 neliömetriä. Vuoden 1995 maanjäristyksen seurauksena museo on ollut kunnostettavana ja suljettuna yleisöltä.


title: Kozánin arkeologinen museo

text: Museon kokoelmiin kuuluu esineitä pääosin Kozánin kaupungista sekä Kozánin ja Grevenán alueyksiköiden alueilta. Aianín alueen löydökset ovat kuitenkin Aianín arkeologisessa museossa. Löydöt ajoittuvat esihistorialliselta ajalta roomalaiselle ajalle. Löydöksiä on muun muassa kaupungin antiikin aikaisilta hautausmailta, Apidéasta, Elánista, Mesóvaiosta, Aliákmonas-joen laaksosta sekä pelastuskaivauksilta Polýfytos-tekojärven alueelta.


title: Míloksen arkeologinen museo

text: Míloksen arkeologinen museo (; myös "Meloksen arkeologinen museo") on arkeologinen museo Plákan kylässä Míloksen saarella Kreikassa. Se esittelee saarelta löydettyä helladista ja antiikin aikaista esineistöä.


title: Míloksen arkeologinen museo

text: Museo on perustettu vuonna 1985. Se toimii Míloksen pääkylän Plákan keskustassa Ernst Zillerin suunnittelemassa uusklassisessa rakennuksessa vuodelta 1870. Museorakennuksessa on neljä salia. Lisäksi esineitä on myös museon ulkotiloissa.


title: Míloksen arkeologinen museo

text: Museon kokoelmiin kuuluu esineitä neoliittiselta kaudelta, helladiselta/mykeneläiseltä kaudelta sekä antiikin ajalta. Merkittävimpiin esihistoriallisiin löytöihin lukeutuvat Míloksen Fylakopín helladisen asutuksen kaivauksista tehdyt löydökset sekä löydökset muista saaren esihistoriallisista kohteista kuten Nýchia ja Demenagáki. Niihin lukeutuvat muun muassa niin kutsuttu Fylakopín nainen eli Fylakopísta löydetty jumalattaren tai papittaren 45 cm korkea helladinen pienoispatsas LH IIIA -kaudelta 1300-luvulta eaa.; lukuisat muut uskonnollisessa käytössä olleet figuriinit; vulkaanisesta kivestä tehty alttari; sekä keraamiset astiat. Esihistoriallisiin löytöihin lukeutuvat myös Chálakaksen Rivárista löydetty varhaiskykladisen talon pienoismalli, joka on ajoitettu noin ajalle 2200–2000 eaa. ja antaa arvokasta tietoa tuon ajan rakentamisesta, sekä lukuisat obsidiaanista tehdyt esineet.


title: Míloksen arkeologinen museo

text: Lisäksi museossa on muun muassa antiikin aikaista keramiikkaa, mukaan lukien arkaaiselta kaudelta noin 650–600 eaa. oleva amfora, jonka koristelussa esiintyvät muun muassa Dionysos, Ariadne, Apollon, Artemis ja Leto, sekä hautauksessa käytetyt pithokset; veistoksia erityisesti hellenistiseltä ja roomalaiselta ajalta; käyttöesineitä ja rahoja; sekä piirtokirjoituksia, mukaan lukien kirjoituksia arkaaisella meloslaisella aakkostolla. Museossa on myös saarelta löydetyn Milon Venuksen eli Meloksen Afroditen nykyaikainen kopio. Alkuperäinen noin vuodelta 120 eaa. peräisin oleva veistos on Louvressa.


title: Mýkonoksen arkeologinen museo

text: Mýkonoksen arkeologinen museo () on arkeologinen museo Mýkonoksen kaupungissa Mýkonoksen saarella Kreikassa. Se esittelee Mýkonokselta ja sen lähialueilta tehtyjä pääosin antiikin aikaisia löytöjä.


title: Mýkonoksen arkeologinen museo

text: Museo on perustettu ja rakennettu vuonna 1902 tuolloin vasta hieman aiemmin vuonna 1898 tehtyjä Ríneian saaren löytöjä varten. Museota laajennettiin vuonna 1972. Museorakennus sijaitsee Mýkonoksen kaupungin keskustan pohjoispuolella lähellä merenrantaa.


title: Mýkonoksen arkeologinen museo

text: Museon kokoelmiin kuuluu esineitä esihistorialliselta ajalta (kykladinen kulttuuri) antiikin ajan lopulle. Esineet ovat peräisin arkeologisilta kaivauksilta paitsi Mýkonokselta myös viereiseltä Ríneian (antiikin Rheneia) saarelta, joka toimii antiikin aikana Deloksen saaren hautausmaana. Monet löydöistä ovat hautalöytöjä. Esineisiin kuuluu muun muassa hautakiviä, -patsaita ja -uurnia, keramiikkaa, koruja sekä lasiesineitä.


title: Náxoksen arkeologinen museo

text: Náxoksen arkeologinen museo () on arkeologinen museo Náxoksen kaupungissa eli Chórassa Náxoksen saarella Kreikassa. Se esittelee saarelta löytynyttä pääosin antiikin aikaista esineistöä.


title: Náxoksen arkeologinen museo

text: Museo on perustettu vuonna 1973. Se toimii Náxoksen kaupungin frankkivallan aikaisessa linnassa eli Kástrossa. Alun perin venetsialainen museorakennus on rakennettu vaiheittain noin vuosina 1600–1800. Se on viisikerroksinen ja rakennettu kiinni linnan muuriin, ja siihen kuuluu kaksi linnan torneista. Alun perin 1600-luvulla rakennuksessa toimi jesuiittojen koulu, ja 1800-luvulla sekä 1900-luvun alussa kauppakoulu.


title: Náxoksen arkeologinen museo

text: Náxoksella toimii myös kaksi muuta arkeologista museota, Apeíranthoksen arkeologinen museo ja Gýroulaksen arkeologinen museo Sagkríssa.


title: Náxoksen arkeologinen museo

text: Museon kokoelmiin kuuluu esineitä neoliittiselta kaudelta 5300 eaa. alkaen aina varhaiskristilliselle ajalle 400-luvulle jaa. saakka. Esineet ovat peräisin arkeologisilta kaivauksilta eri puolilta saarta, mukaan lukien Grótta, Aplómata ja Plíthos Chórassa; Mélanes, Sagkrín Demeterin temppeli, Ýrian Dionysoksen pyhäkkö ja Tsikalarió saaren keskiosissa; sekä Pánormos ja Korfí t' Aronioú saaren itäosissa.


title: Náxoksen arkeologinen museo

text: Esineisiin kuuluu muun muassa varhaiskykladisia idoleita, keramiikkaa ja kiviastioita ajalta 3200–2300 eaa.; mykeneläistä keramiikkaa ja kultakoruja 1000-luvulta eaa.; geometrisen kauden keramiikkaa 800–700-luvuilta eaa; veistoksia, terrakottafiguriineja, keramiikkaa ja koruja arkaaiselta, klassiselta ja hellenistiseltä kaudelta; sekä lattiamosaiikkeja ja lasiesineitä roomalaiselta kaudelta.


title: Suomen valta

text: Suomen valta ("Nouse, riennä Suomen kieli") on August Ahlqvistin (nimimerkki A. Oksanen) kirjoittama isänmaallinen runo. Runon sanoissa korostetaan suomen kielen merkitystä Suomelle maana ja kansakuntana. Runon sävelsi lauluksi Emil Genetz, mutta sitä on laulettu myös Saksan kansallislaulun "Deutschlandliedin" sävelellä.


title: Suomen valta

text: Ahlqvist julkaisi runonsa alkujaan vuonna 1860. Kun se vuonna 1871 liitettiin pääasiassa ruotsinkielisen Akademiska Sångföreningen -mieslaulukuoron ensimmäiseen laulukokoelmaan, ruotsinmieliset ylioppilaat hyökkäsivät laulua vastaan. Ruotsinkielisille erityisen vastenmielinen oli ensimmäisen säkeistön säe ”"Yksi mieli, yksi kieli"”, joka oli helposti nähtävissä ruotsin kielen vastaisena kannanottona. Akademiska Sångföreningen ei lopulta koskaan suostunut ottamaan laulua ohjelmistoonsa, ja osin tästä syystä joukko suomenmielisiä ylioppilaita erosi koko kuorosta.


title: Suomen valta

text: Runossa huomiota on myöhemmin herättänyt varsinkin viimeisen säkeistön alku: ”"Äänisjärvi, Pohjanlahti / Auranrannat, Vienansuu, / siin’ on, suomalainen, mahti / jok’ ei oo kenenkään muun"”. Ahlqvist määrittelee näin runon sanoissa Suomen rajat paljon silloisen Suomen suuriruhtinaskunnan rajoja laajemmiksi, katsoen kaikki suomen kieltä ja sen lähisukukieliä puhuneiden asuttamat alueet todelliseen Suomeen kuuluviksi. Ajatus on hyvin samankaltainen kuin saksalaisen runoilijan Ernst Moritz Arndtin vuonna 1813 julkaisemassa runossa "Des Deutschen Vaterland", jossa Saksaan julistettiin kuuluviksi kaikki alueet, joiden asukkaat puhuivat saksaa. Neljän vesistön (Ääninen, Pohjanlahti, Aurajoki ja Vienanlahti) ilmoittaminen Suomen rajoiksi muistuttaa samalla myös "Deutschlandliedin" ensimmäistä säkeistöä. Ahlqvistin runon runomitta on myös sama kuin "Deutschlandliedissä", ja vaikka Emil Genetz olikin laatinut sille oman sävelmänsä, sitä laulettiin myös samalla Joseph Haydnin sävelellä kuin "Deutschlandliediä" (sävel on alkujaan kuulunut lauluun "Gott erhalte Franz den Kaiser"). Koska Ahlqvistin runo ilmoittaa näissä säkeissään ”Suomen mahdin” ulottuvan myös Itä-Karjalaan, sen on sanottu olleen myöhemmän Suur-Suomi-aatteen runollinen alkusysäys. Ahlqvistin sanoitus tosin viittaa selkeästi lähinnä suomen kielen kulttuuriseen ”mahtiin” eikä niinkään vaadi Suomen poliittisen vallan laajentamista Venäjän Karjalaan.


title: Johnny Cueto

text: Johnny Brent Cueto Ortiz (s. 15. helmikuuta 1986 San Pedro de Macorís) on dominikaanilainen baseballpelaaja, joka on vuodesta 2016 lähtien edustanut MLB:n San Francisco Giantsia. Hänen pelipaikkansa on syöttäjä.


title: Johnny Cueto

text: Cueto pelasi vuosina 2008–2015 Cincinnati Redsissä, ja hänet valittiin kaudella 2014 ensimmäistä kertaa un. Hänet kaupattiin heinäkuussa 2015 Kansas City Royalsiin, ja samana syksynä joukkue voitti World Seriesin yhtenä avainpelaajana Cueto.


title: Johnny Cueto

text: Cueto teki joulukuussa 2016 vapaana pelaajana San Francisco Giantsin kanssa kuusiuotisen sopimuksen, arvoltaan 130 miljoonaa dollaria.


title: Poliisin tietohallintokeskus

text: Poliisin tietohallintokeskus (PTHK) oli vuosina 2000-2008 toiminut valtion virasto, joka sijoittui sisäministeriön alaisuuteen.


title: Poliisin tietohallintokeskus

text: Poliisin tietohallintokeskuksen tehtävänä oli vastata kokonaisvaltaisesti poliisin tietohallinnosta, tuottaa ja hankkia poliisin tietotekniset palvelut sekä vastata infrastruktuurista poliisin toiminta- ja tietohallintostrategioiden mukaisesti.


title: Poliisin tietohallintokeskus

text: Poliisin tietohallintokeskus aloitti toimintansa 1.1.2000. Se muodostettiin organisoimalla uudelleen poliisin ylijohdon tekniikan yksikön ja keskusrikospoliisin valtakunnalliset tietohallintotehtävät. Poliisin tietohallintokeskuksen perustamisen myötä lakkautettiin sisäasiainministeriön poliisiosaston tekniikan yksikkö. Keskuksen tietohallintojohtajaksi valittiin Heikki Riippa. Poliisin tietohallintokeskus aloitti toimintansa ensin keskusrikospoliisin tulosyksikkönä. Sen henkilöstö koostui käynnistymisvaiheessa sisäasiainministeriön poliisiosastolta siirtyvistä virkamiehistä sekä keskusrikospoliisin lakkautetun tietojärjestelmäpalvelu-yksikön valtakunnallisia tehtäviä hoitavista virkamiehistä. Keskuksessa työskenteli käynnistymishetkellä 47 työntekijää.


title: Poliisin tietohallintokeskus

text: Syyskuun 2002 alusta Poliisin tietohallintokeskuksesta muodostettiin poliisihallinnossa sisäasiainministeriön alaisuudessa toimiva itsenäinen virasto, johon siirtyi myös poliisin lääninjohdon alaisuudessa toimivien tietotekniikkakeskusten henkilöstö.


title: Poliisin tietohallintokeskus

text: Poliisin tietohallintokeskuksen sijoittamisesta Rovaniemelle päätettiin lokakuussa 2001. Päätöksen tavoitteena oli edistää hallituksen aluepoliittisen tavoiteohjelman mukaisesti maan tasapainoista kehitystä sijoittamalla keskushallinnon yksiköitä ja muita valtakunnallisesti tai keskitetysti hoidettavia toimintoja maan eri osiin. Keskuksen tehtävät siirrettiin Rovaniemelle vaiheittain useiden vuosien aikana. Vantaan Tikkurilassa toimintansa aloittaneen keskuksen työntekijöistä vain muutama oli valmis muuttamaan Rovaniemelle.


title: Poliisin tietohallintokeskus

text: Keskuksen päätoimipaikan siirryttyä Rovaniemelle, alueelliset tietotekniikkakeskukset jatkoivat toimintaansa sen sivutoimipisteinä. Vuonna 2007 PTHK:lla oli 16 alueellista toimipaikkaa seuraavilla paikkakunnilla: Joensuu, Jyväskylä, Kajaani, Kouvola, Kuopio, Kuusamo, Mikkeli, Oulu, Raahe, Savonlinna, Vaasa, Vantaa, Varkaus, Tampere, Turku ja Ylivieska.


title: Poliisin tietohallintokeskus

text: Poliisin tietohallintokeskus lopetti toimintansa 1.3.2008, kun sen tehtävät ja henkilöstö siirrettiin koko sisäasiainhallintoa palvelevaan Hallinnon tietotekniikkakeskukseen.


title: Myllylampi (Ikaalinen)

text: Myllylampi on Pirkanmaalla Ikaalisissa Luhalahdella sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Myllylampi on osa Sipsiönjärven-Vahojärven aluetta.


title: Myllylampi (Ikaalinen)

text: Lammen pituus on 300 metriä, leveys 150 metriä ja sen pinta-ala on 2,4 hehtaaria. Se sijaitsee Sipsiöjoen reitin alimpana lampena, joka laskee suoraan Kyrösjärveen. Lampi on pääasiassa läpivirtausjärvi, vaikka siihen laskee pohjoisesta Kyynärlammen laskuoja ja etelästä Äijänsuonvuorelta metsä- ja pelto-oja. Siihen putoaa koillisesta Huopionkoski, jonka luusuassa sijaitsee vanha mylly ja sen pato. Koskessa on kaksi saarta ja sen vesi putoaa vajaa viisi metriä ja lammen laskujoen osuudella vesi putoaa vajaa kaksi metriä noin 200 metrin matkalla Kyrösjärveen. Lammen luoteis- ja etelärantojen läheisyydessä sijaitsee peltoja sekä muutama maatila. Lammessa on 1-2 saarta. Rantaviivan pituus on 1,1 kilometriä ja rantaan on rakennettu kymmenen vapaa-ajan asuntoa. Lammen pohjoispuolella kulkee yhdystie 2741 ja eteläpuolella pienempi yhdystie. Nämä yhtyvät Kyrösjärveä kiertävään seututiehen 276.


title: Myllylampi (Ikaalinen)

text: Lampi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Ohistonlampi– Myllylampi– Kyrösjärvi.


title: Pölkkyruoho

text: Pölkkyruoho ("Arabis glabra") on kaksivuotinen pitkäpalkolaji. Ensimmäisenä vuonna se kasvattaa matalan lehtiruusukkeen, toisena vuonna pystyn kukkavarren.


title: Pölkkyruoho

text: Kukkavarsi voi olla metrin korkuinen. Koko kasvi on sinivihreänsävyinen ja ohuen vahamaisen kerroksen peitossa.


title: Pölkkyruoho

text: Kukassa on neljä kapeaa, 3-6 mm pitkää vaaleankeltaista terälehteä ja neljä verholehteä.


title: Pölkkyruoho

text: Pölkkyruohoa esiintyy Keski-Euroopasta Siperiaan ulottuvalla vyöhykkeellä ja samoilla leveysasteilla Pohjois-Amerikassa.


title: Pölkkyruoho

text: Suomessa lajia on alkuperäinen maan eteläosissa, pohjoisempana muinaistulokas.


title: Viktor Kovalenko

text: Viktor Viktorovytš Kovalenko (, s. 14. helmikuuta 1996 H’erson) on ukrainalainen jalkapalloilija, joka edustaa Ukrainan valioliigassa pelaavaa Šah’tar Donetskia. Pelipaikaltaan oikeajalkainen Kovalenko on hyökkäävä keskikenttäpelaaja. Hän kuuluu myös Ukrainan jalkapallomaajoukkueeseen.


title: Viktor Kovalenko

text: Kovalenko on Šah’tar Donetskin kasvatti. Hän debytoi seuran edustusjoukkueen paidassa Ukrainan valioliigassa kaudella 2014–2015. Kaudella 2015–2016 Kovalenko debytoi seuran paidassa sekä Mestarien liigassa että Eurooppa-liigassa tehden jälkimmäisessä myös kaksi maalia. Hän saavutti tuolla kaudella myös Ukrainan supercupin voiton.


title: Viktor Kovalenko

text: Kovalenko on edustanut useita Ukrainan nuorten maajoukkueita. Vuonna 2015 hän oli mukana alle 20-vuotiaiden MM-kilpailuissa, joissa hän teki viisi maalia ollen turnauksen paras maalintekijä. Maaleista kolme syntyi alkulohkon ottelussa Yhdysvaltoja vastaan.


title: Viktor Kovalenko

text: Ukrainan jalkapallomaajoukkueessa Kovalenko debytoi maaliskuussa 2016 ystävyysottelussa Kyprosta vastaan. Hänet nimettiin Ukrainan alustavaan ryhmään vuoden 2016 EM-kilpailuihin.


title: Viktor Kovalenko

text: Seurajoukkuetasolla


title: Viktor Kovalenko

text: Henkilökohtainen


title: Chris Sale

text: Christopher Allen ”Chris” Sale (s. 30. maaliskuuta 1989 Lakeland, Florida) on yhdysvaltalainen baseballpelaaja, joka edustaa MLB-liigan Chicago White Soxia. Hänen pelipaikkansa on syöttäjä.


title: Chris Sale

text: Vasenkätinen Sale oli White Soxin ensimmäisen kierroksen varaus vuoden 2010 . Hän teki MLB-debyyttinsä jo samana vuoden, ollen vasta viides varausvuonnaan MLB:ssä esiintynyt pelaaja kautta aikojen.


title: Chris Sale

text: Sale on noussut White Soxin suurimpien tähtipelaajien joukkoon, ja hänet on valittu seitsemän kertaa peräkkäin American Leaguen joukkueeseen un. Kaudella 2018 hän voitti Red Soxin joukkueessa World Seriesin.


title: Pesäpallon maakuntasarja 1980

text: Pesäpallon maakuntasarja kaudella 1980 pelattiin yhdeksässä lohkossa kaksinkertaisena sarjana. Lohkovoittajat nousivat suoraan suomensarjaan, eli tosiasiassa säilyttivät paikkansa 3. korkeimmalla sarjatasolla, kun suomensarjan ja mestaruussarjan väliin luotiin uusi Ykkössarja. Lisäksi lohkojen kakkoset jatkoivat kolmilohkoiseen nousukarsintaan, jossa oli tarjolla suomensarjapaikka kolmelle joukkueelle.


title: Pesäpallon maakuntasarja 1980

text: Jatkokarsinnan jälkeen suomensarjaan saivat paikan Heinolan Maila-Pojat, Kankaanpään Maila ja Lapin Lukko.


title: Josh Donaldson

text: Joshua Adam ”Josh” Donaldson (s. 8. joulukuuta 1985 Pensacola, Florida) on yhdysvaltalainen baseballpelaaja, joka on vuodesta 2015 lähtien edustanut MLB-liigan Toronto Blue Jaysiä. Hänen pelipaikkansa on kolmosvahti.


title: Josh Donaldson

text: Chicago Cubs varasi siepparina pelanneen Donaldsonin ensimmäisellä kierroksella vuoden 2007 . Hän teki MLB-debyyttinsä Oakland Athleticsin riveissä kaudella 2010.


title: Josh Donaldson

text: Donaldson kaupattiin Oaklandista kauden 2014 jälkeen Toronto Blue Jaysiin. Hänen avauskautensa uudessa seurassa oli jättimenestys, Donaldsonin voittaessa American Leaguen arvokkaimman pelaajan palkinnon.


title: Josh Donaldson

text: Donaldson oli "MLB The Show 16" -videopelin kansikuvaurheilija.


title: Baise

text: Baise (), joskus Bose, on prefektuuritason kaupunki Guangxin zhuangien autonomisella alueella Etelä-Kiinassa. Kaupungin pinta-ala on 36 252 neliökilometriä ja väkiluku 3,47 miljoonaa (vuonna 2010). Kaupungin keskusta sijaitsee linnuntietä noin 220 kilometriä autonomisen alueen pääkaupunki Nanningista luoteeseen.


title: Baise

text: Vanhoissa sanakirjoissa kaupungin nimen kiinan merkille 百 on merkitty "bó" ääntämysohjeeksi tässä erisnimessä. Tämän vuoksi monissa vieraskielissä kaupungin nimi on ollut muotona Bose. Näyttää siltä, että nykyään kaupungin nimeä lausutaan kiinaksi "Bǎisè", ja sitten muotoa Baise käytetään yhä enemmän muissa kielissä.


title: Baise

text: Piirikuntatasolla kaupunki jakautuu yhteen kaupunkipiiriin, yhteen piirikuntatason kaupunkiin, yhdeksään piirikuntaan ja yhteen autonomiseen piirikuntaan.


title: Leimet

text: Leimet Oy on Rauman Lapissa vuodesta 1964 toiminut metallialan yritys, joka valmistaa paalutuksessa tarvittavia betonipaalujen teräksisiä jatkos- ja kärkikappaleita. Leimetin asiakkaita ovat betonipaaluvalimot Pohjoismaissa ja läntisessä Euroopassa. Tuotannosta noin 90 prosenttia menee vientiin.


title: Leimet

text: Paalutustarvikkeiden valmistamisen aloitti kolmannen polven seppä Eino Leino vuonna 1964 silloisen Lapin kunnan Kodiksamin kylässä. Hän esitteli kehittämäänsä paalukenkää tamperelaisen elementtitehtaan ostojohtajalle, ja toiminta pääsi alkuun. Isän ja kaksi poikaa työllistäneeseen yritykseen palkattiin ensimmäinen ulkopuolinen työntekijä vuonna 1968. Vuonna 1973 tehdas muutti Kodiksamista Lapin kirkonkylän teollisuusalueelle. Nykyisin Leimet Oy työllistää yli 40 henkilöä, ja liikevaihtoa syntyy noin 9 miljoonaa euroa vuodessa.


title: Leimet

text: Vuosina 1980–1982 Leimet Oy oli lahtelaisen Teräspeikko Oy:n omistuksessa, kunnes Eino Leinon poika Erkki Leino osti koko osakekannan takaisin. 2000-luvun alussa Leimet osti ruotsalaisen Hercules Grundläggning AB:n Etelä-Ruotsissa sijaitsevan konepajan koko konekannan ja solmi Herculeksen kanssa pitkän toimitussopimuksen. 2000-luku olikin Leimetin vahvaa kasvuaikaa, kun taas 2010-luvulla liikevaihto on suhdanteiden takia laskenut.


title: Leimet

text: Satakunnan Yrittäjät myönsi Leinon perheelle vuonna 2011 Satakunnan yrittäjäperhe -palkinnon. Yritystä johtaa nyt perustajan Eino Leinon pojanpoika Antti Leino.


title: Huonoa seuraa

text: Huonoa seuraa on rockmuusikko Jukka Nousiaisen ensimmäinen sooloalbumi, joka julkaistiin huhtikuussa 2014 c-kasettina. Maaliskuussa 2014 Nousiainen oli pulassa rahattomana Kanariansaarilla ja julkaisi Facebookissa avunpyyntöviestin. Paluulipun Nousiainen kustansi ennakkotilauksilla saaduilla varoilla, ja Suomeen päästyään albumi valmistui nopealla aikataululla.


title: Huonoa seuraa

text: Levy-yhtiö Äänetön julkaisi levyn myöhemmin CD:nä kahden lisäkappaleen kera. Levy on ilmestynyt myös vinyylinä.


title: Huonoa seuraa

text: Levy sai kriitikoilta ylistävän vastaanoton. Rumban Jean Ramsay antoi albumille täydet viisi tähteä, sanoen Nousiaisen tyylin olevan niin omintakeinen, että on vaikea uskoa ettei häntä ole keksitty laboratoriossa. Hänen mukaansa Nousiaisen ymmärtävän rockin syvimmän olemuksen, ja vertasi tätä Hasil Adkinsiin ja Roky Ericksoniin. Niin ikään Soundin toimittaja Antti Luukkanen antoi albumille viisi tähteä, ylistäen artistin omaleimaisuutta, todeten ”kaiken älämölön takana piilottelevan herkän ja lahjakkaan lauluntekijän”. Nyt-liitteen arviossa todettiin albumin paljastavan Räjäyttäjien keulakuvan toisen puolen, ja Desibelin Heikki Väliniemen mukaan hän ei pysty piilottamaan lahjakkuuttaan huolittelemattoman äänimaailman avulla.


title: Isovesikrassi

text: Isovesikrassi ("Nasturtium officinale") on ristikukkainen kasvi, jota viljellään salaattina ja mausteena käytettävien mehevien versojensa takia.


title: Isovesikrassi

text: Isovesikrassi kasvaa vedessä tai märissä ympäristöissä. Sen varsi voi kasvaa 50-200 cm pitkäksi ja olla halkaisijaltaan kaksi senttiä. Liuskaisista lehdistä voi tulla 27 cm pitkät.


title: Isovesikrassi

text: Isovesikrassi kasvaa luonnonvaraisena Keski- ja Etelä-Euroopassa.


title: Aeroflotin lento 411

text: Aeroflotin lento 411 oli Aeroflotin reittilento Moskovasta Dakarin kautta Freetowniin. Lennolla käytetty Iljušin Il-62M syöksyi maahan pian lentoonlähdön jälkeen lähellä Mendelejevon kylää 6. heinäkuuta 1982. Kaikki 80 matkustajaa ja kymmenen miehistön jäsentä menehtyivät onnettomuudessa.


title: Aeroflotin lento 411

text: Onnettomuuden aiheutti haljennut ilmastointiputki, josta vuotanut kuuma ilma laukaisi vasemman puolen moottoreiden palohälyttimet heti lentoonlähdön jälkeen. Miehistö sammutti moottorit, mutta kaksi jäljelle jäänyttä moottoria eivät riittäneet koneen ilmassa pitämiseen. Se menetti nopeutta ja korkeutta ennen kuin sakkasi ja syöksyi maahan.


title: Aeroflotin lento 411

text: Lento 411 lähti lentoon Šeremetjevon lentoasemalta kello 0.31. Lennolla oli matkustajana 75 aikusta ja viisi lasta. Matkustajista 46 oli Neuvostoliitosta, 21 Sierra Leonesta, viisi Itä-Saksasta, kaksi Itävallasta ja Senegalista ja yksi Irlannista, Intiasta, Puolasta ja Kap Verdeltä. Koneella oli lentoonlähdön hetkellä nopeutta 310 km/h.


title: Aeroflotin lento 411

text: Kahdeksan sekuntia nousun jälkeen moottorin numero 1 palohälytys aktivoitui. Toimintaohjeiden mukaisesti miehistö sammutti moottorin ja käynnisti moottorin palonsammuttimen. He ilmoittivat palosta lennonjohtoon kello 0.31.50, jolloin kone lensi 50 metrin korkeudella ja 320 km/h nopeudella. Moottorin sammuttamisen jälkeen koneen nousunopeus laski 9 m/s:sta 4 m/s:iin. 30 sekuntia ensimmäisen moottorin sammuttamisen jälkeen miehistö sammutti myös moottorin numero 2, sillä siitä tuli niin ikään palohälytys. Lentokorkeus oli tällöin 160 metriä ja nopeus edelleen 320 km/h.


title: Aeroflotin lento 411

text: Kello 0.32.27 miehistö ilmoitti lennonjohdolle palaavansa takaisin. Lento alkoi hiljalleen vajota alemmas, sillä kahden moottorin neljästä ollessa sammutettuna ja koneen ollessa lähellä maksimipainoa vaakalento ei ollut mahdollista. Tilannetta hankaloitti se, että oli yö, ja ympäröivä alue oli tiheästi asuttua. Niinpä pakkolaskupaikan etsiminen oli vaikeaa. Lisäksi Il-62:n tarkistuslistoissa ei ollut toimintaohjeita tilanteeseen, jossa kaksi moottoria sammuu lentoonlähdön jälkeen.


title: Aeroflotin lento 411

text: Toisen moottorin sammuttamisen jälkeen miehistö alkoi kääntää konetta oikealle. Se alkoi vajota alaspäin 0,5–0,9 m/s:n nopeudella, mistä näkyy miehistön pyrkimys säilyttää korkeus, mutta sen seurauksena lentonopeus alkoi laskea. Käännöksen jälkeen konetta käännettiin vasemmalle, jotta saataisiin suunta takaisin kiitotielle. Kone oli menettänyt korkeutta jo 75 metriä, ja sen nopeus oli hyvin lähellä pienintä turvallista nopeutta. Kone oli niin matalalla, ettei miehistö saanut lisättyä nopeutta laskemalla korkeutta. Hidastuminen jatkui, kunnes kone sakkasi 75 metrin korkeudella maanpinnasta. Kone kallistui 70 astetta vasemmalle, sen nokka laski 20 astetta alaspäin ja se alkoi syöksyä alaspäin 25 m/s:n vajoamisnopeudella.


title: Aeroflotin lento 411

text: Kone syöksyi soiseen metsään lähellä Mendelejevon kylää. Romua levisi 180×45 metrin alueelle. Onnettomuudessa kuoli heti 79 matkustajaa ja kaikki kymmenen miehistön jäsentä. Ainoa selviytynyt oli Sierra Leonen kansalainen, joka opiskeli lääketiedettä Kiovassa. Hän menehtyi vammoihinsa sairaalassa illalla 8. heinäkuuta.


title: Aeroflotin lento 411

text: Tutkinnassa todettiin palohälytysten olleen virheellisiä, vaikka maahansyöksyssä pahoin tuhoutunutta hälytysjärjestelmää ei pystyttykään analysoimaan tarkasti. Hälytysten syyksi arveltiin haljennutta ilmastointijärjestelmän kuumailmaputkea, joka puhalsi kuumaa ilmaa sensoreille.


title: San Mateo

text: San Mateo on kaupunki San Mateon piirikunnassa Kalifornian osavaltiossa Yhdysvalloissa. Kaupunki sijaitsee Piilaaksossa San Franciscon lahden ympäristössä. Kaupungin asukasluku oli 97 207 vuonna 2010.


title: Kyynärlampi

text: Kyynärlampi on Pirkanmaalla Ikaalisissa Luhalahdella sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiöjärven valuma-alueeseen. Kyynärlampi on osa Sipsiönjärven-Vahojärven aluetta.


title: Kyynärlampi

text: Lammen pituus on 350 metriä, leveys 250 metriä ja sen pinta-ala on 6 hehtaaria. Se sijaitsee Sipsiönjoen reitin pohjoispuolella ja Ohistonlammen ja Silmikkeenvuoren välissä olevassa painanteessa. Siihen laskee kaksi metsäojaa ja sen laskuoja lähtee lammen eteläpäästä ja laskee 100 metrin päässä Myllylampeen. Laskuoja alittaa matkallaan yhdystien 2764. Rantaviivan pituus on 950 metriä ja sen ympäristössä sijaitsee kolme maatilaa. Rannalle on rakennettu kolme vapaa-ajan asuntoa, joille johtaa tiet yhdystieltä 2764. Silmikkeenvuori kohoaa noin 30 metriä vedenpinnan yläpuolelle.


title: Kyynärlampi

text: Vuoden 1955 painetussa peruskartassa lammen nimi kirjoitettiin ”Kyynärälampi”.


title: Aeroflotin lento 343

text: Aeroflotin lento 343 oli Aeroflotin reittilento Moskovasta Luxemburgin ja Havannan kautta Limaan. Lennolla käytetty Iljušin Il-62M ajautui ulos kiitotieltä laskeutuessaan Findelin kansainväliselle lentoasemalle 29. syyskuuta 1982. Seitsemän matkustajaa menehtyi onnettomuudessa. Onnettomuuden aiheutti tekninen vika moottorin numero 1 suihkujarrussa.


title: Aeroflotin lento 343

text: Onnettomuuslennolla oli 66 matkustajaa, 11 miehistön jäsentä ja 2 605 kilogrammaa postia, rahtia ja matkatavaroita. Lähestyminen Luxemburgiin sujui normaalisti. Koneen ollessa viiden metrin korkeudella kiitotien päällä miehistö käynnisti moottorien 1 ja 4 (uloimmat moottorit) suihkujarrut ja laittoi moottorit 40 prosentin teholle. Nopeutta oli tällöin 278 km/h. Moottorin 1 suihkujarru ei kuitenkaan teknisen vian vuoksi käynnistynyt. Moottorin automaattinen sammutuskaan ei toiminut. Epäsymmetrisen työntövoiman vuoksi kone alkoi ajautua oikealle. Se laskeutui viiden sekunnin kuluttua, jolloin nopeutta oli 265 km/h.


title: Aeroflotin lento 343

text: Maakosketuksen jälkeen miehistö avasi spoilerit ja nosti moottorien 1 ja 4 tehoja 86 ja 80 prosenttiin maksimista. Suihkujarrun vian vuoksi moottori numero 1 ei kuitenkaan hidastanut konetta, vaan työnsi sitä eteenpäin ja sivulle. Nokkapyöräohjaus ja pyöräjarrut eivät riittäneet koneen pitämiseen suorassa, ja se ajautui päällysteen sivuun 1 300 metrin päässä kiitotien alusta. Koneen siipi osui kiitotien sivussa pumppausasemaan, minkä jälkeen kone jatkoi matkaansa lentokentän verkkoaidan läpi matalaan metsikköön.


title: Aeroflotin lento 343

text: Kone pysähtyi kuljettuaan 2 200 metrin päähän kiitotien alusta ja 200 metriä kiitotiestä sivuun. Se päätyi pieneen rotkoon, jonka pohjalla oli lampi ja puro, ja syttyi tuleen. Kuusi matkustajaa kuoli onnettomuuspaikalla ja yksi matkustaja myöhemmin sairaalassa.


title: Aeroflotin lento 343

text: Tutkinnassa todettiin, ettei Iljušin Il-62M:lle ollut olemassa toimintaohjeita suihkujarrun ja moottorin automaattisammutuksen vioittumisen varalta, eikä miehistö saanut konetta hallintaansa, vaikka tunnistikin vian. Tutkijat suosittelivat ohjeiden laatimista sekä lentäjien kouluttamista toimimaan vikatilanteissa.


title: LOT:n lento 5055

text: LOT:n lento 5055 oli LOT:n reittilento Varsovasta New Yorkiin. Lennolla käytetty Iljušin Il-62 syöksyi maahan Varsovassa 9. toukokuuta 1987. Kaikki 172 matkustajaa ja 11 miehistön jäsentä kuolivat onnettomuudessa.


title: LOT:n lento 5055

text: Koneen noustessa matkalentokorkeuteen moottorin numero 2 turbiini hajosi kappaleiksi vaurioittaen ohjausvaijereita ja sytyttäen tulipalon rahtitilassa. Miehistö onnistui lentämään pahoin vahingoittunutta konetta 31 minuutin ajan, mutta menetti lopulta sen hallinnan.


title: Forchem

text: Forchem Oy on Raumalla toimiva mäntyöljyä ja sen jatkojalosteita valmistava kemianteollisuusyhtiö. Rauman sellutehtaan liepeille vuonna 2002 valmistunut maailman suurin mäntyöljyn kuivatislaamo siirtyi vuonna 2013 portugalilaisen perheyrityksen Respol Groupin omistukseen. Sitä ennen se oli vuodesta 2007 MB Rahastot -pääomasijoitusyhtiön omistuksessa. Perustamisvaiheessa Forchemin pääomistajat olivat Bio Fund Management, Nordea Capital, OKO-Venture Capital ja valtion omistama Suomen Teollisuussijoitus. Forchemin modernin tehtaan perustaminen johti kilpailevan Arizona Chemicalin tehtaan sulkemiseen Valkeakoskella, jossa yli 50 jäi työttömiksi.


title: Forchem

text: Forchem valmistaa useita kemikaaleja sekä biopolttoainetta Rauman sellutehtaan sivuvirrasta saatavasta raakamäntyöljystä. Forchemin päätuotteita ovat liimajalosteisiin käytettävät mäntyhartsit, öljymaalien sideaineina käytettävät mäntyrasvahapot sekä vähärikkisenä biopolttoaineena käytettävä mäntypiki. Prosessissa saatavia rasvahappoja käytetään myös puhdistusaineiden valmistuksessa sekä voitelu- ja hydrauliöljyinä.


title: Forchem

text: Forchem on vuodesta 2005 asti suunnitellut rakentavansa kasvisteroleita tuottavan tehtaan mäntyöljytislaamonsa yhteyteen.


title: Forchem

text: Forchem tuottaa yhteistyössä Suomen Rehun kanssa terveysvaikutteista Progres-siipikarjanrehua.


title: Forchem

text: Vuonna 2012 Global Cleantech Cluster Association (GCCA) valitsi Forchemin maailman 30 lupaavimman cleantech-yrityksen joukkoon.


title: Cubana de Aviaciónin lento 9646

text: Cubana de Aviaciónin lento 9646 oli Cubana de Aviaciónin tilauslento Havannasta Milanon kautta Kölniin. Lennolla käytetty Iljušin Il-62M syöksyi maahan pian lentoonlähdön jälkeen lähellä Havannaa 3. syyskuuta 1989. Kaikki 115 matkustajaa ja 11 miehistön jäsentä menehtyivät onnettomuudessa. Heidän lisäkseen maassa kuoli 45 ihmistä.


title: Cubana de Aviaciónin lento 9646

text: Sää onnettomuuden aikaan oli huono. Sade oli rankkaa, ja tuulen nopeus 30–40 kilometriä tunnissa. Pian lentoonlähdön jälkeen kone joutui laskuvirtaukseen ja alkoi laskeutua. Se osui antenneihin ja kukkulaan ennen kuin syöksyi maahan asuinalueella.


title: Cubana de Aviaciónin lento 9646

text: Vaikka onnettomuuden välitön aiheuttaja oli huono sää, onnettomuustutkijat laskivat sen välillisesti lentäjän syyksi. Heidän mukaansa lentäjä teki virheen päättäessään lähteä lentoon liian huonoissa olosuhteissa ja yliarvioidessaan koneensa suorituskyvyn.


title: Shirly Karvinen

text: Shirly Karvinen (s. 3. syyskuuta 1992 Jyväskylä) on suomalainen missi ja radiojuontaja.


title: Shirly Karvinen

text: Karvinen valittiin Miss Suomeksi vuonna 2016. Kesäkuussa 2017 hän aloitti radiojuontajan työn SuomiRock-kanavalla. Elokuusta 2017 alkaen hän on juontanut kanavan aamuohjelmaa.


title: Shirly Karvinen

text: Shirly Karvisen äiti on kiinalainen ja isä suomalainen. Hänen äidinkielensä ovat suomi ja englanti, ja hän osaa myös kiinan alkeet.


title: Shirly Karvinen

text: Karvinen on syntynyt Suomessa mutta asunut lapsuudessaan isänsä työn takia Sambiassa, Tansaniassa, Keniassa ja Saudi-Arabiassa. Hän on asunut myös vaihto-opiskelijana Pekingissä Kiinassa sekä työharjoittelijana Suomen suurlähetystössä Washingtonissa Yhdysvalloissa. Suomessa Karvinen asui ennen Jyväskylässä, nykyään Helsingissä. Hän seurusteli vuosina 2016–2018 Vertti Harjuniemen kanssa.


title: Thaicom 8

text: Thaicom 8 on thaimaalaisen Thaicomin operoima geostationaarinen tietoliikennesatelliitti, joka laukaistiin 27. toukokuuta 2016 SpaceX:n Falcon 9 Full Thrust -raketilla. Satelliitti palvelee Thaimaan, Intian ja Itä-Afrikan tietoliikennettä jakaen kiertoratasegmenttinsa vanhempien Thaicom 5 ja -6-satelliittien kanssa.


title: Thaicom 8

text: Thaicom 8 on Orbital ATK:n valmistama satelliitti, joka rakentuu yhtiön GEOStar-2.3-satelliittirungon ympärille. Satelliitti on suunniteltu 15 vuoden käyttöiälle, ja on varustettu 24:llä K-kaistan transponderilla. Thaicom 8 käyttää tarvitsemansa sähkön tuotantoon kahta kolmikerroksista aurinkokennoista () koostuvaa neliosaista paneelia. Satelliitin päärakettimoottori on IHI Corporationin valmistama BT-4-moottori. Tämän lisäksi se on varustettu asennonsäätöjärjestelmällä, joka koostuu reaktiopyöristä ja monopropellanttia käyttävistä asennonsäätömoottoreista. Satelliitin massa on noin 3 100 kilogrammaa.


title: Thaicom 8

text: Thaicom 8 tilattiin tammikuussa 2014 hieman Thaicom 6 -satelliitin laukaisun jälkeen, ollen toinen Orbital ATK:n Thaicomille valmistama satelliitti Thaicom 6:n jälkeen. Satelliitti valmistettiin Orbital ATK:n Virginian Dullesissa sijaitsevassa tuotantolaitoksessa. Orbital ATK:n Kaliforniaan ja Utahiin sijoitettu Space Components -divisioona toimitti useita satelliitin alijärjestelmiä, kuten sen aurinkopaneelit ja lähetyslaitteiston elliptiset heijastuslautaset, joilla signaali suunnataan halutuille maantieteellisille alueille. Satelliitin toimitus tapahtui kaksi kuukautta alkuperäistä aikataulua nopeammin.


title: Thaicom 8

text: Thaicom 8 on sijoitettuna kiertoradalla segmentille 78,5 astetta itäistä pituutta, josta se palvelee Thaimaan, Intian ja Itä-Afrikan tietoliikennettä. Satelliitti jakaa kiertoratasegmenttinsa yhtiön vanhempien Thaicom 5- ja -6 -satelliittien kanssa.


title: Thaicom 8

text: Satelliitti toimitettiin laukaisupaikalle huhtikuussa 2016, minkä jälkeen se kiinnitettiin Falcon 9 -raketin nokkakartion sisälle. SpaceX suoritti Falcon 9 -raketin ensimmäisen vaiheen maakoekäytön onnistuneesti 25. toukokuuta 2016.


title: Thaicom 8

text:
Raketin ensimmäinen laukaisuyritys tarkentui 26. toukokuuta kello 21.40 UTC-aikaa auenneeseen kahden tunnin aikaikkunaan. Raketin polttoainesäiliöiden täyttö käynnistyi suunnitellusti noin 35 minuuttia ennen laukaisua, mutta laukaisua jouduttiin lykkäämään ikkunan lopulle kello 23.36 UTC-aikaa. Laukaisua päätettiin lopulta lykätä seuraavalle päivälle toisen vaiheen moottorin ohjainlaitteistossa havaitun ongelman takia. Lähtölaskenta sujui seuraavalla yrityksellä ongelmitta, ja Falcon 9 Full Thrust -raketin moottorit käynnistettiin kolme sekuntia ennen laukaisua. Raketti nousi Cape Canaveral Air Force Stationin laukaisukompleksi 40:ltä kello 21.39 UTC-aikaa, yhdeksän Merlin 1D -moottorin saavutettua halutun tehon. Ensimmäinen vaihe sammutettiin kaksi minuuttia ja 35 sekuntia lennon alun jälkeen. Toinen rakettivaihe irtautui ensimmäisestä neljä sekuntia myöhemmin, ja sen Merlin 1D Vacuum -moottori käynnistyi seitsemän sekuntia irtautumisen jälkeen. Satelliittia nousun aikana suojannut nokkakartio irtautui noin 51 sekuntia toisen vaiheen käynnistämisen jälkeen.
Ensimmäinen rakettivaihe kääntyi ympäri paineistettua typpeä käyttävien pienten ohjausmoottorien avulla ja jatkoi ballistisella radalla kohti noin 680 kilometriä Floridan rannikolta sijaitsevaa ASDS-lauttaa "Of Course I Still Love You". Rakettivaihe jätti ensimmäisen jarrutuspolton () tekemättä vähäisempien polttoainevarantojensa takia ja jatkoi ballistisella radalla kohti Atlantilla odottavaa laskeutumisalustaa. Ensimmäinen vaihe teki myöhemmin ensimmäisen, 20 sekuntia kestäneen kolmea moottoria käyttävän paluupolttonsa (engl. "re-entry burn"). Tätä seurasi varsinainen laskeutumispoltto, joka tehtiin alkuun kolmella moottorilla, joista kaksi sammutettiin noin viiden sekunnin polton jälken. Ensimmäinen vaihe laskeutui noin yhdeksän minuuttia lennon alun jälkeen.
Toinen vaihe saavutti pysäköintiradan kuuden minuutin ja kymmenen sekunnin polton jälkeen. Satelliitin ja rakettivaiheen pysäköintiradalta siirtoradalle vienyt 73 sekunnin poltto tapahtui noin 18 minuuttia ja 11 sekuntia myöhemmin. Satelliitti irtautui rakettivaiheesta noin kolme minuuttia ja 36 sekuntia moottorin sammuttamisen jälkeen. Satelliitti käyttää BT-4-rakettimoottoriaan lopulliselle geostationaariselle radalle siirtymiseen. Orbital ATK suoritti satelliitin laukaisun jälkeiset kuntotarkastukset. Tämän jälkeen Thaicom 8 aloitti 30-päiväisen testausjaksonsa, jonka päätteeksi satelliitin on tarkoitus saavuttaa lopullinen kiertoratasegmenttinsä. Kun satelliitin alijärjestelmien on todettu toimivan halutulla tavalla, se luovutetaan testausvaiheen päätteeksi Thaicomille. Falcon 9 -raketin toinen vaihe jäi satelliitin irtautumisen jälkeen hyvin elliptiselle kiertoradalle.


title: Thaicom 8

text: Ensimmäisen vaiheen laskeutuminen oli aiempiin onnistuneisiin nähden jonkin verran kovempi, minkä seurauksena rakettivaihe jäi laskeutumisen jälkeen hieman vinoon. Ensimmäisen vaiheen laskeutumisnopeus oli lähellä suunniteltua maksimiarvoa SpaceX:n toimitusjohtajan ja perustajan, Elon Muskin, mukaan. Tämän seurauksena raketin laskeutumisjalkojen pneumatiikkasylintereihin varotoimena asennetut törmäysvyöhykkeet () murskaantuivat suunnitellusti. Rakettivaiheen pelättiin kaatuvan suuren kallistuksensa takia, mutta se selvisi turvallisesti takaisin satamaan, missä se nostettiin kuorma-auton lavalle ja kuljetettiin varastoitavaksi SpaceX:n hangaarirakennukseen LC-39A-alustalla.


title: Jasło

text: Jasło on kaupunki Ala-Karpatian voivodikunnassa Etelä-Puolassa. Kaupungin asukasluku oli 36 260 vuonna 2015.


title: 2C-B-FLY

text: 2C-B-FLY on 2C-ryhmään kuuluva psykedeelinen fenetyyliamiini, jonka syntetisoi ensimmäisen kerran Aaron P. Monte. Alexander Shulgin on raportoinut annostusreitin olevan oraalinen, ja vaikuttavan kerta-annoksen olevan 10 mg.


title: 2C-B-FLY

text: 2C-B-FLY:sta on DEA:n mukaan kehitetty useita vastaavankaltaisia yhdisteitä. Sen psykedeelisen vaikutuksen on kerrottu kestävän 6-8 tuntia, mutta jopa 12 tuntia suuremmilla annoksilla.


title: 2C-B-FLY

text: Kemikaalin myrkyllisyys ihmiskäytössä on kuitenkin toistaiseksi käytännössä tuntematon.


title: 2C-B-FLY

text: Lokakuussa 2009 Tanskassa ja Yhdysvalloissa raportoitiin kaksi kuolemantapausta, joissa käyttäjille oli myyty 2C-B-FLY:ta, joka kuitenkin sisälsi Bromo-DragonFLY:ta ja pieniä määriä määrittelemättömäksi jääneitä epäpuhtauksia.


title: 2C-B-FLY

text: 2C-B-FLY on luokiteltu Suomessa kuluttajamarkkinoilta kielletyksi psykoaktiiviseksi aineeksi.


title: 25P-NBOMe

text: 25P-NBOMe (2C-P-NBOMe, NBOMe-2C-P) muuntohuume joka on johdettu 2C-P:stä (psykedeelinen fenetyyliamiini). Se toimii ja vaikuttaa samalla tavoin sille sukua olevien kemikaalien tavoin, kuten esimerkiksi 25I-NBOMe, joka on voimakas 5HT-serotoniinireseptorin agonisti.


title: 25P-NBOMe

text: 25P-NBOMe on luokiteltu Suomessa kuluttajamarkkinoilta kielletyksi psykoaktiiviseksi aineeksi.


title: Pellingin retki

text: Pellingin retkeksi kutsutaan vuoden 1918 Suomen sisällissodan aikaista valkoisten pakomatkaa, jolloin 300–400 Helsingin ja Itä-Uudenmaan suojeluskuntalaista vetäytyi aluksi Porvoon saaristoon ja siellä punaisten kanssa käydyn taistelun jälkeen edelleen Suomenlahden yli Viroon. Joukosta on myöhemmin käytetty ruotsinkielistä nimeä Pellingekåren eli Pellingin osasto, Porvoon saariston suurimman saaren Pellingin mukaan.


title: Pellingin retki

text: Sisällissodan syttymisen jälkeen punaiset saivat nopeasti haltuunsa lähes koko Itä-Uudenmaan lukuun ottamatta Sipoon, Porvoon ja Loviisan seutuja. Helmikuun 5. päivänä punaiset aloittivat 2 000 miehen voimin suurhyökkäyksen ja onnistuivat parissa päivässä pakottamaan valkoisten joukot perääntymään Porvooseen. Punaisten lähestyessä kaupunkia Itä-Uudenmaan suojeluskuntien ylipäällikkö vapaaherra Gustav Silfverhjelm hajotti joukkonsa. Seurauksena oli pakokauhu, kun osa valkoisista sekä heidän kannattajiinsa lukeutuneita porvoolaisia alkoi siirtyä kohti saaristoa. Myös Silfverhjelm esikuntineen jätti kaupungin.


title: Pellingin retki

text: Silfverhjelmin jälkeen johdon otti käsiinsä jääkäri Väinö Petrelius, joka kokosi Porvoon torilla vapaaehtoisista suojeluskuntalaisista noin 400 miehen vahvuisen osaston. Hän oli Keravalla ja Nikkilässä taistelleen Helsingin suojeluskunnan eli niin sanotun Vihreän pataljoonan päällikkö. Petreliuksen omien miesten lisäksi hänen osastoonsa liittyi Mäntsälän ja Loviisan suojeluskuntien jäseniä. Silfverhjelmin esikunnasta mukana olivat johtaja Mårten Ekblom ja jääkäri Gunnar Stenbäck, jotka hankkivat osastolle myös muonaa, aseita ja rahaa.


title: Pellingin retki

text: Helmikuun 8. päivänä Petreliuksen johtama osasto suuntasi kohti Porvoon ulkosaaristoa. Heidän tarkoituksenaan oli Pellingin saaressa nousta Helsingistä saapuvaan laivaan, jota ei kuitenkaan saatu paikalle. Kotkan ja Haminan suunnasta saapui Porvooseen 600–800 miehen vahvuinen punakaartin osasto, joka parin vuorokauden kuluttua lähti takaa-ajamaan saaristoon vetäytyneitä suojeluskuntalaisia. Valkoiset olivat hajonneet pitkin saaristoa noin neljän kilometrin levyiseksi rintamaksi, jota vastaan punaiset joutuivat hyökkäämään avointa jäätä pitkin. Suojeluskuntalaiset onnistuivat konekivääreineen torjumaan punaisten hyökkäyksen koko päivän kestäneissä taisteluissa.


title: Pellingin retki

text: Illan hämärtyessä suojeluskuntalaisten ammukset alkoivat käydä vähiin. Koska heidän takanaan oli vielä avoin meri, valkoiset päättivät marssia pimeyden turvin punaisten linjojen ohitse sisäsaaristoon. Suurin osa suojeluskuntalaisista jäi majailemaan saaristoon, josta he meren viimein maaliskuussa jäädyttyä pääsivät pakenemaan Suomenlahden yli Viroon. Osa valkoisista pyrki kohti Helsinkiä, mutta heistä suurin osa jäi punaisten vangeiksi. Joukossa oli myös Petrelius kolmen lähimmän miehensä kanssa. Vangitsemisensa jälkeen heidät teloitettiin Helsingissä 13. helmikuuta.


title: Pellingin retki

text: Saaristoon piileskelemään jääneistä suojeluskuntalaisista noin 320 onnistui lopulta meren jäädyttyä pakenemaan Viroon, josta he siirtyivät myöhemmin Danzigiin. Huhtikuun alussa Pellingekåren laivattiin saksalaisella höyrylaivalla "S/S Equityllä" yhdessä Saksan Itämeren-divisioonan kanssa Hankoon ja liitettiin kenraali Wilhelm Thesleffin komentamaan jääkäripataljoonaan.


title: Pellingin retki

text: Suomen sotasurmat -tietokannan mukaan Pellingissä kaatui kuusi valkoista. Punaisia kaatuneita Suomen sotasurmat tuntee ainoastaan yhden, mutta Pellingissä itse mukana ollut sotahistorioitsija J. O. Hannula kirjoitti heidän ilmoittaneen 13 kaatunutta. Pellingissä kuolleiden suojeluskuntalaisten joukossa olivat maajoukkuejalkapalloilija Richard Schybergson ja insinööri Björn Björnberg. Taisteluun osallistuivat myös muun muassa toimittaja Arvi Tapiola, Suursaaren komendantti Toivo Ketonen, myöhemmin kirjailijana tunnettu jääkäri Sulo-Weikko Pekkola, Suomen johtavaksi natsiksi 1930-luvulla noussut Thorvald Oljemark sekä sisäministeri Heikki Ritavuoren murhaan myöhemmin sekaantunut vänrikki Ivar Ståhle.


title: Pellingin retki

text: Pellingin retken muistomerkki sijaitsee Helsingin Kruununhaan kaupunginosan Liisanpuistikossa. Vuonna 1921 paljastetun veistoksen ovat tehneet kuvanveistäjät Gunnar Finne ja Armas Lindgren. Muistomerkkiin on kaiverrettu 51 valkoisen nimet.


title: Ohistonlampi

text: Ohistonlampi on Pirkanmaalla Ikaalisissa Luhalahdella sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Ohistonlampi on osa Sipsiönjärven-Vahojärven aluetta.


title: Ohistonlampi

text: Lammen pituus on 1,1 kilometriä, leveys 650 metriä ja sen pinta-ala on 25 hehtaaria. Se sijaitsee Sipsiönjoen reitin alajuoksulla Sipsiönjärven ja Kyrösjärveen laskevan osan välissä. Sipsiönjärven alapuolella sijaitsee Kukkarolampi ja nämä kolme vesiallasta ovat kaikki samalla 89,9 metrin korkeudella merenpinnasta ja ne on myös luodattu. Kukkarolammen erottaa Ohistonlammesta alle 20 metriä leveä ja yli 50 metriä pitkä virtauspaikka eli vuolle. Ohistonlampi on pääasiassa läpivirtausjärvi, vaikka siihen laskee muitakin ojia. Lampi kaventuu Heponiemen kohdalla alle 80 metriä leveässä salmessa kahdeksi järvialtaaksi. Itäpuolen järviallas on 650 metriä pitkä, 350 metriä leveä ja se on 8,9 metriä syvä. Sen rannat ovat kokonaan peltoa. Läntinen järviallas on 700 metriä pitkä, 350 metriä leveä ja 11,9 metriä syvä. Sen rannat ovat peltoa lukuun ottamatta etelärantoja, jotka ovat jyrkkärinteistä metsämaata. Itäisen altaan eteläpäähän laskee Särkijärven 2,3 kilometriä pitkä laskuoja. Länsiosaan laskee kolme lyhyttä metsä- ja pelto-ojaa. Ohistonlampi laskee Huopionkosken ja Myllylammen kautta Kyrösjärveen. Huopionkoski alkaa Ohistonlammen luusuasta ja siinä kohdassa on myös pato ja sen vanha mylly. Ohistonlammen rantaviivan pituus on 3,6 kilometriä ja sille on rakennettu alle kymmenen vapaa-ajan asuntoa. Lammen ympäristössä sijaitsee myös kuusi maatilaa. Lammen pohjoispuolella kulkee yhdystie 2764 ja eteläpuolella toinen yhdystie.


title: Ohistonlampi

text: Järvi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Ohistonlampi– Kyrösjärvi.


title: Uuden-Seelannin rugby-7-maajoukkue

text: Uuden-Seelannin rugby-7-maajoukkue, lempinimeltään "All Black Sevens", on Uuden-Seelannin maajoukkue rugby-7:ssä. Se edustaa maataan kansainvälisissä otteluissa, kuten Rugby World Cup Sevensissa, World Rugby Sevens Seriesissa ja Kansainyhteisön kisoissa.


title: Uuden-Seelannin rugby-7-maajoukkue

text:
Vuoden 2016 joukkue:
Joukkueen valmentajana toiminut Sir Gordon Tietjens ilmoitti 6.9.2016 astuvansa syrjään valmentajan roolista.


title: Kusti

text: Kusti on suomalainen miehen etunimi. Se on Aukusti-nimen lyhentynyt muoto. Myös muinaisruotsin Gustaf ja siitä johdetut nimen muunnokset Kustaa, Kustavi kääntyvät paikoin muotoon Kusti. Suomenmielisyyden vallitessa v. 1887 vaihtoi tuleva presidentti alkuperäisen nimensä Johan Gustaf Hellstenin muotoon Juho Kusti Paasikivi.


title: Kusti

text: Väestörekisterikeskuksen tietojen mukaan Kusti-nimisiä miehiä on Suomessa ollut toukokuuhun 2016 mennessä 1384.


title: Vertaislainayhdistys

text: Vertaislainayhdistys ry on suomalaisten vertaislainapalveluiden Fellow Finance Oyj:n, Fixura Oy:n ja Vertaislaina Oy:n perustama yhdistys. Vertaislainayhdistyksen tarkoituksena on kehittää alan käytäntöjä, lisätä tietoisuutta vertaislainaamisesta ja edistää vertaislainaamisen ympärillä käytävää yhteiskunnallista keskustelua. Yhdistyksen hallituksen puheenjohtajana toimii Hannu Kananen.


title: Vertaislainayhdistys

text: Vertaislainaus on joukkorahoitusta, jossa verkkopalvelun välityksellä yksi tai useampi ihminen voi lainata rahaa lainaa hakevalle. Vertaislainausta ollaan sääntelemässä vuoden 2016 aikana ja vertaislainoille on tulossa sama sääntely kuin muullekin luotonannolle.


title: Kypron prinsessa

text: Kypron prinsessa ("Prinsessan av Cypern") on Fredrik Paciuksen vuonna 1860 säveltämä ruotsinkielinen nelinäytöksinen laulunäytelmä, jonka on kirjoittanut Zachris Topelius. Tapahtumat sijoittuvat osittain Kyproksen saarelle ja osittain Suomeen, osittain antiikin tarumaailmaan ja osittain Kalevalan maailmaan.


title: Kypron prinsessa

text: Kypron kuninkaan tytär, prinsessa Chryseis rakastuu tuntemattomaan muukalaiseen, joka osoittautuu Kalevalan Lemminkäiseksi. Lemminkäinen tuo prinsessan mukanaan kotimaahansa Suomeen ja nimeää hänet Kyllikiksi. Chryseis ei tahdo sopeutua vieraaseen maahan ja kotivaimon rooliin. Paikalle saapuu Kyprolta sotapäällikkö Medonin johtama retkikunta hakemaan prinsessaa takaisin. Chryseis tunnustaa rakastavansa Lemminkäistä, mutta lähtee kuitenkin salaa juhlimaan maanmiestensä leiriin ja lopultaa pakenee Medonin seurassa. Lemminkäinen lähtee sotaretkelle Pohjolaa vastaan. Kyprolaisten laiva juuttuu pohjoiselle merelle, jolloin Chryseis katuvana pakenee Medonilta ja lähtee etsimään Lemminkäistä. Heidän kohdatessaan Lemminkäinen ei tunnista Chryseistä ja sanoo hylänneensä vaimonsa Kyllikin. Myöhemmin Lemminkäinen haavoittuu kuolettavasti pohjalaisen sokean paimenen ampumasta nuolesta ja on jo vaipumassa Tuonelaan, mutta hänen äitinsä rakkaus saa hänet virkoamaan henkiin. Chryseis ylistää uutta kotimaataan Suomea, mutta kuolee viimeisen näytöksen lopussa rantakalliolle.


title: Kypron prinsessa

text: Juoni on löyhä mukaelma "Kalevalan" 11. ja 12. runosta, joissa Lemminkäinen ryöstää Kyllikin vaimokseen Saaresta. Topelius on vaihtanut kalevalaisen Saaren Kyprokseen. Teoksen partituurin sanotaan kuuluvan Paciuksen parhaimpiin. Musiikillisesti se edustaa romanttista tyyliä. Niin sanottu "Helkan myllylaulu" käyttää kalevalaisen runonlaulun 5/4-tahtilajia, mutta muuten teos ei musiikillisesti sisällä mitään suomalaiskansallisia vaikutteita.


title: Kypron prinsessa

text: "Kypron prinsessan" tunnetuin yksittäinen osa on laulu "Hellas barn" ("Laps’ Hellaan"), joka siihen myöhemmin kirjoitettujen suomenkielisten sanojen ansiosta tunnetaan "Laps’ Suomen" -nimisenä isänmaallisena lauluna. Romanssiksi nimetyssä laulussa Suomeen tuotu hovineito Anemotis muistelee kaukaista kotimaataan ja valittaa vieraaseen maahaan joutumisen kurjuutta. Lauluun on myöhemmin sepitetty sanat ”"Laps Suomen, ällös vaihda pois sun maatas ihanaa"”, joissa mainittu kotimaa on siis muutettu, koska alkuperäisissä sanoissa nimenomaan parjataan Suomea vieraaksi ja kurjaksi maaksi. Näiden alkuperäiseen teokseen liittymättömien sanojen ansiosta laulusta on tullut yksi Paciuksen tunnetuimpia yksittäisiä sävellyksiä.


title: Kypron prinsessa

text: Topelius kirjoitti näytelmän tilaustyönä Helsingin uuden teatteritalon avajaisia varten. Ruotsinkielinen, kieliriitoja vastustanut Topelius tarttui "Kalevala"-aiheeseen, jotta se ei jäisi taiteessa pelkästään jyrkkien fennomaanien käsiin. "Kalevala"-aiheisen teoksen esittäminen ruotsinkielisen teatterin avajaisissa oli tarkoitettu sovinnolliseksi eleeksi kieliryhmien kesken. Ensi-ilta oli suunnitellusti teatterin avajaisissa 28. marraskuuta 1860. Samassa yhteydessä esitettiin myös Filip von Schantzin säveltämä "Kullervo-alkusoitto". "Kypron prinsessa" esitettiin myös muutamaa vuotta myöhemmin tulipalon jäljiltä uudelleenrakennetun teatterin toisissa vihkiäisissä. Topelius toivoi Paciuksen muokkaavan teoksen pohjalta suuren tyylin oopperan, mutta Pacius ei ollut tästä kiinnostunut. Topelius julkaisi teoksensa tavallisena näytelmänä vuonna 1881. Eino Leino suomensi tekstin vuonna 1901.


title: Kypron prinsessa

text: Ruotsalainen säveltäjä Lars-Erik Larsson sävelsi Topeliuksen libreton pohjalta oopperan "Prinsessan av Cypern", jonka ensi-ilta oli vuonna 1937 Tukholmassa kuninkaallisessa oopperassa.


title: Kypron prinsessa

text: "Kypron prinsessa" vajosi 1900-luvulla pitkäksi aikaa lähes kokonaan unohduksiin ja sen täydellinen partituuri katosi. Kapellimestari Ulf Söderblom rekonstruoi partituurin 1990-luvulla löytämiensä nuottien pohjalta ja Lars Huldén laati alkuperäisten pitkien puheosuuksien tilalle tiiviimmän tekstin, jonka kanssa teosta voidaan esittää myös konserttina. Ensimmäinen uusi esitys oli kesällä 2001 suomenruotsalaisilla laulujuhlilla Espoossa. Ensimmäinen levytys koko teoksesta julkaistiin vuonna 2002. Vuonna 2007 perustettiin Kypron Prinsessa -yhdistys järjestämään uusia esityksiä teoksesta sekä ruotsiksi että suomeksi.


title: Eskaliini

text: Eskaliini on psykedeelinen ja enteogeeninen fenetyyliamiini. Se kehitettiin alun perin vuonna 1954, mutta sitä tutki ja kehitti myöhemmin David E. Nichols, joka myös syntetisoi joukon muita meskaliinijohdannaisia kemikaaleja, kuten proskaliinin ja isoproskaliinin. Eskaliini on 3C-E:n fenetyyliamiinijohdannainen, ja meskaliinin 4-etoksijohdannainen.


title: Eskaliini

text: Eskaliinin vaikutuksista ja muista meskaliinijohdannaisista raportoi ensimmäisen kerran Alexander Shulgin. Kirjassaan PiHKAL hän raportoi eskaliinin vaikuttavan annoksen oraalisesti annosteltuna olevan 40–60 mg ja vaikutusten kestävän 8–12 tuntia.


title: Eskaliini

text: Eskaliini on luokiteltu Suomessa kuluttajamarkkinoilta kielletyksi psykoaktiiviseksi aineeksi. Eskaliini luokiteltiin huumausaineeksi Ruotsissa vuonna 2016.


title: Matt Cain

text: Matthew Thomas ”Matt” Cain (s. 1. lokakuuta 1984 Dothan, Alabama) on yhdysvaltalainen baseballpelaaja, joka edustaa MLB-liigan San Francisco Giantsia. Hänen pelipaikkansa on syöttäjä.


title: Matt Cain

text: Oikeakätinen Cain oli Giantsin ensimmäisen kierroksen varaus vuoden 2002 . Hän teki MLB-debyyttinsä kaudella 2005, ja on voittanut joukkueessa kolmesti World Seriesin (2010, 2012 ja 2014).


title: Matt Cain

text: Cain on valittu kolmesti National Leaguen joukkueeseen un. Kesäkuussa 2012 hänestä tuli Houston Astrosia vastaan MLB-historian 22. täydellisen ottelun heittänyt syöttäjä.


title: Kukko

text: Kukko tarkoittaa koiraspuolista (kana)lintua. Erityisesti nimitystä käytetään koiraspuolisesta kanasta. Kukko on yleensä myös kanaa kookkaampi. Kukko ilmoittaa reviiristään kiekumalla. Kukolla on myös suurempi harja sekä heltta. Kukon pyrstö myös kaartuu taaksepäin. Keskiajalla järjestettiin myös kukkotappeluita. Nykyään kukkotappelut ovat useimmissa maissa kiellettyjä, mutta joissain maissa ne ovat edelleen suurta kansanhupia. Suomessa kukkotappelut luetellaan eläinrääkkäykseksi ja ne ovat siksi kiellettyjä.


title: José Altuve

text: José Carlos Altuve (s. 6. toukokuuta 1990 Maracay) on venezuelalainen baseballpelaaja, joka pelaa MLB:n Houston Astrosissa. Hänen pelipaikkansa on kakkosvahti.


title: José Altuve

text: Altuve on vuonna 2011 alkaneella MLB-urallaan valittu kolmesti sarjan . Hän voitti kaudella 2014 American Leaguen lyöjäkuninkuuden (paras lyöntikeskiarvo). Kaudella 2017 hänet palkittiin American Leaguen parhaana lyöjänä Hank Aaron Awardilla.


title: José Altuve

text: 165 senttimetriä pitkä Altuve on MLB:n lyhyin pelaaja sitten vuoden 1981.


title: Etelä-Afrikan rugby-7-maajoukkue

text: Etelä-Afrikan rugby-7-maajoukkue, lempinimeltään "Blitzboks", on Etelä-Afrikan maajoukkue rugby-7:ssä. Se edustaa maataan kansainvälisissä otteluissa, kuten Rugby World Cup Sevensissa ja Kansainyhteisön kisoissa.


title: Fidžin rugby-7-maajoukkue

text: Fidžin rugby-7-maajoukkue on Fidžin maajoukkue rugby-7:ssä. Se edustaa maataan kansainvälisissä otteluissa, kuten Rugby World Cup Sevensissa ja Kansainyhteisön kisoissa.


title: Fidžin rugby-7-maajoukkue

text: Alle 900 000 asukkaan Fidži on yksi rugby-7:n menestyneimmistä maista. Se on voittanut maailmanmestaruuden kahdesti, vuosina 1997 ja 2005.


title: Jarryd Hayne

text: Jarryd Lee Hayne (s. 15. helmikuuta 1988 Minto, New South Wales, Australia) on australialais-fidžiläinen rugby-7:n pelaaja, ja entinen amerikkalaisen jalkapallon sekä rugby leaguen pelaaja.


title: Jarryd Hayne

text: Hayne aloitti uransa rugby leaguessa, ja teki debyyttinsä NLR:ssä toukokuussa 2006. Australian maajoukkueessa hän esiintyi ensimmäistä kertaa seuraavana vuonna. Vuoden 2008 maailmanmestaruuskilpailuissa hän edusti Fidžiä, ja vuoden 2013 kilpailuissa taas Australiaa, voittaen maailmanmestaruuden.


title: Jarryd Hayne

text: Hayne siirtyi rugby leaguesta amerikkalaiseen jalkapalloon vuonna 2015. Hän teki saman vuoden maaliskuussa NFL-sopimuksen San Francisco 49ersin kanssa. Ainoalla NFL-kaudellaan Hayne pelasi yhteensä kahdeksassa ottelussa keskushyökkääjänä sekä lentopotkujen palauttajana.


title: Jarryd Hayne

text: Lupaavasta tulokaskaudestaan huolimatta Hayne ilmoitti toukokuussa 2016 jättävänsä NFL:n, ja siirtyvänsä rugby-7:än, tavoitteenaan edustaa Fidžiä lajin tullessa olympialaisten ohjelmaan Rio de Janeirossa 2016.


title: Billy Bletcher

text: William "Billy" Bletcher (). Hänet muistetaan eittämättä parhaiten muun muassa Mustan Pekan ja Sepe Suden ääninäyttelijänä lukuisissa Walt Disneyn animaatioelokuvissa aina 1930-luvulta 1950-luvulle asti. Hän oli Clarence Nashin ohella yksi kaikkien aikojen käytetyimmistä ääninäyttelijöistä Disney-tuotannoissa.


title: Billy Bletcher

text: Billy Bletcher oli ainoastaan pitkä, mutta hän oli äänialaltaan syvä baritoni joten soveltui hyvin näyttelemään monia suurikokoisia konnia animaatioelokuvissa. Bletcher teki kaiken kaikkiaan melkein roolia eri komedioissa ja äänielokuvissa vuosina 1914–1971. Hänen uransa alkoi mykkäkaudella, ja hänellä oli muutamia pieniä rooleja myös esimerkiksi Laurel ja Hardy -elokuvissa. Muun muassa kaksikon elokuvassa "Surullisen hahmon ritarit" (1934) Bletcher näytteli poliisipäällikköä, ja hän vilahti myös esim. Marx-veljesten elokuvassa "Neljä nolattua neroa" (1931). Bletcherin ääntä kuultiin myös muun muassa elokuvassa "Ihmemaa Oz" (1939), johon hänet palkattiin yhdessä Hessu Hopoa ääninäytelleen Pinto Colvigin kanssa.


title: Billy Bletcher

text: Bletcher oli naimisissa vuosina 1915–1979 Arline Harriet Robertsin kanssa. Heidän tyttärensä Barbara (1925–2015) näytteli myös parissa elokuvassa.


title: Krotyylialkoholi

text: Krotyylialkoholi eli krotonyylialkoholi (CHO) on tyydyttymättömiin alkoholeihin kuuluva orgaaninen yhdiste.


title: Krotyylialkoholi

text: Krotyylialkoholi on huoneenlämpötilassa väritöntä ja pistävänhajuista nestettä. Yhdisteellä esiintyy cis-trans-isomeriaa ja trans-isomeeri on stabiilimpi. Yhdiste liukenee erittäin hyvin veteen, etanoliin ja dietyylieetteriin. Kemiallisilta ominaisuuksiltaan krotyylialkoholi muistuttaa allyylialkoholia. Yhdiste reagoi nukleofiilien kuten vetybromidin kanssa tuotteen, joka sisältää seoksena krotyylijohdannaista ja metyylivinyylijohdannaista.


title: Krotyylialkoholi

text: Krotyylialkoholia voidaan valmistaa pelkistämällä krotonaldehydiä, jota muodostuu asetaldehydin aldolikondensaatioreaktion tuotteena. cis-Isomeeria saadaan selektiivisesti pelkistämällä 2-butynolia vedyttämällä palladiumkatalyytin läsnä ollessa. Yhdisteellä ei ole suurta kaupallista merkitystä.


title: Kenian rugby-7-maajoukkue

text: Kenian rugby-7-maajoukkue on Kenian maajoukkue rugby-7:ssä. Se edustaa maataan kansainvälisissä otteluissa, kuten Rugby World Cup Sevensissa ja Kansainyhteisön kisoissa.


title: The Battle of the Century

text: The Battle of the Century on vuonna 1927 valmistunut lyhyt mykkäelokuva, jonka pääosissa nähdään Ohukainen ja Paksukainen eli Stan Laurel ja Oliver Hardy. ”The Battle of the Century” oli ensimmäisiä elokuvia, missä kaksikko näytteli yhdessä. Elokuva on osittain kadonnut, mutta se muistetaan kuitenkin ”täytekakkusota”-kohtauksensa ansiosta elokuvan loppupuolella.


title: The Battle of the Century

text: Elokuvan ohjasi Clyde Bruckman ja tuotti Hal Roach. ”The Battle of the Centurya” edeltävä kaksikon elokuva oli ”Vieras Skotlannista” (Putting Pants on Philip) (1927) ja seuraava elokuva oli ”Se parhaiten nauraa” (Leave ’Em Laughing) (1928).


title: Beihai

text: Beihai () on prefektuuritason kaupunki Etelä-Kiinan Guangxin zhuangien autonomisen alueen eteläosassa. Kaupungin pinta-ala on 3 337 neliökilometriä ja väkiluku 1,54 miljoonaa (vuonna 2010). Kaupungin keskusta sijaitsee linnuntietä noin 170 kilometriä autonomisen alueen pääkaupunki Nanningista kaakkoon.


title: Beihai

text: Kaupungin hallintoon kuuluu Weizhousaari ja Xieyangsaari.


title: Beihai

text: Piirikuntatasolla kaupunki jakautuu kolmeen kaupunkipiiriin ja yhteen piirikuntaan.


title: Argentiinan rugby-7-maajoukkue

text: Argentiinan rugby-7-maajoukkue, lempinimeltään "Los Pumas 7S", on Argentiinan maajoukkue rugby-7:ssä. Se edustaa maataan kansainvälisissä otteluissa, kuten Rugby World Cup Sevensissa ja Kansainyhteisön kisoissa.


title: Dorothy Coburn

text: Dorothy Coburn () oli yhdysvaltalainen näyttelijätär, joka muistetaan parhaiten muutamista rooleistaan varhaisissa Ohukainen ja Paksukainen -elokuvissa.


title: Dorothy Coburn

text: Dorothy Coburn oli Dorothy Grangerin tavoin viehättävä nuori näyttelijätär, joka sopi rooleissaan täydelliseksi vastapainoksi kaksikolle. Hän ehti 10-vuotisen elokuvauransa aikana esiintymään muun muassa kaksikon filmeissä "The Battle of the Century" (1927), "Loppusilaus" (1928) sekä "Keitosta pähkinöihin" (1928). Coburn nähtiin myös muissa rooleissa, kuitenkin etupäässä Hal Roachin komedioissa. Coburn oli yhdessä Mae Buschin ja Anita Garvinin kanssa tunnetuimpia naisnäyttelijöitä Laurelin ja Hardyn elokuvissa.


title: Dorothy Coburn

text: Coburn oli naimisissa kaksi kertaa, ja menehtyi keuhkoahtaumatautiin vuonna 1978.


title: Alenius

text: Alenius on muun muassa seuraavien henkilöiden sukunimi:


title: DJ Forbes

text: Derek Jamie ”DJ” Forbes (s. 15. joulukuuta 1982 Auckland, Uusi-Seelanti) on uusiseelantilainen ammattilaisrugbypelaaja. Forbes on pelannut Uuden-Seelannin rugby-7-maajoukkueessa vuodesta 2006. Hän toimi joukkueen kapteenina aina vuoteen 2016 asti.


title: DJ Forbes

text: Forbes on edustanut Counties Manukau -rugby-7-joukkuetta vuosina 2008–2013 sekä Aucklandin joukkuetta vuonna 2007.


title: DJ Forbes

text: Forbes valittiin rugby-7-maajoukkueeseen vuonna 2006, ja hän toimi siitä lähtien myös joukkueen kapteenina. Vuonna 2016 hän luopui joukkueen kapteeniudesta keskittyäkseen ansaitsemaan paikkansa vuoden 2016 kesäolympialaisiin.


title: DJ Forbes

text: Forbes on voittanut kultaa World Rugby Sevens Series -kilpailuissa vuosina 2006, 2008 ja 2010–2014. Lisäksi hän on voittanut Kansainyhteisön kisoista hopeaa Glasgow’sta 2014 ja kultaa Delhistä 2010.


title: DJ Forbes

text: Forbes valittiin vuoden rugby-7-pelaajaksi (IRB International Sevens Player of the Year) vuonna 2008.


title: Kimmo Ohtonen

text: Kimmo Ohtonheimo (o.s. Ohtonen, s. 22. tammikuuta 1981) on suomalainen luontokuvaaja ja -toimittaja. Hän tuli tunnetuksi uituaan Saimaalla 140 kilometrin matkan saimaannorpan hyväksi. Tempauksestaan Ohtonen palkittiin Kultaisella Venlalla vuoden TV-tekona 2013. Ohtonen seikkaili vuonna 2018 ohjelmassa Villien jäljillä Pirjo Heikkilän kanssa.


title: Martin Hinteregger

text: Martin Hinteregger (s. 7. syyskuuta 1992 Feldkirchen in Kärnten) on itävaltalainen jalkapalloilija, joka edustaa Saksan Bundesliigassa pelaavaa Borussia Mönchengladbachia lainalla Itävallan Bundesliigan Red Bull Salzburgista. Pelipaikaltaan vasenjalkainen Hinteregger on keskuspuolustaja. Hän kuuluu myös Itävallan jalkapallomaajoukkueeseen.


title: Martin Hinteregger

text: Hinteregger aloitti ammattilaisuransa Red Bull Salzburgin paidassa kaudella 2010–2011, jolloin hän pelasi Itävallan Bundesliigassa 22 ottelua. Tuolla kaudella hän debytoi myös Eurooppa-liigassa. Kaudella 2011–2012 hän voitti seuran kanssa sekä Bundesliigan että Itävallan cupin. Myös kausilla 2013–2014 ja 2014–2015 Hinteregger saavutti Red Bullin kanssa tuplamestaruuden. Tammikuussa 2016 hän siirtyi loppukauden kattavalla lainasopimuksella Saksan Bundesliigan Borussia Mönchengladbachiin, jossa hän debytoi samassa kuussa Borussia Dortmundia vastaan. Loppukauden aikana Hinteregger pelasi kymmenessä ottelussa.


title: Martin Hinteregger

text: Hinteregger on pelannut monissa Itävallan ikäkausimaajoukkueissa. Itävallan jalkapallomaajoukkueessa hän teki debyyttinsä marraskuussa 2013 ystävyysottelussa Yhdysvaltoja vastaan. Hänet nimettiin Itävallan alustavaan ryhmään vuoden 2016 EM-kilpailuihin.


title: Martin Hinteregger

text: Seurajoukkuetasolla


title: Kukkarolampi (Ikaalinen)

text: Kukkarolampi on Pirkanmaalla Ikaalisissa Luhalahdessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Kukkarolampi on osa Sipsiönjärven-Vahojärven aluetta.


title: Kukkarolampi (Ikaalinen)

text: Lammen pituus on 350 metriä, leveys 250 metriä ja sen pinta-ala on 5,1 hehtaaria. Se sijaitsee Sipsiönjoen reitillä heti Sipsiöjärven alapuolella. Ohistonlammen ja Sipsiöjärven vedenpinnan korkeudet ovat Kukkarolammen kanssa samalla korkeudella eli 89,8 metriä merenpinnan yläpuolella. Lampi on läpivirtausjärvi, johon laskee kaksi muutakin pelto-ojaa. Vesi tulee Sipsiöjärvestä noin 25 metriä leveää ja 200 metriä pitkää virtaavaa salmea eli vuolletta myöten. Vesi poistuu samalla tavalla alle 20 metriä leveää ja 150 metriä pitkää vuolletta myöten Ohistonlampeen. Myös Kukkarolampi on luodattu. Rantaviivan pituus on 1,3 kilometriä. Rannat ovat enimmäkseen peltojen ympäröimät, mutta itäranta on jyrkkärinteistä metsämaata. Lammen ympäristössä sijaitsee kolme maatilaa ja rannoille on rakennettu viisi vapaa-ajan asuntoa. Yhdystie 2764 ohittaa lammen sen luoteispuolelta.


title: Kukkarolampi (Ikaalinen)

text: Lampi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Kukkarolampi– Ohistonlampi– Myllylampi– Kyrösjärvi.


title: Karl Aloys Schenzinger

text: Karl Aloys Schenzinger (28. toukokuuta 1886 Neu-Ulm – 4. heinäkuuta 1962 Prien am Chiemsee) oli saksalainen lääkäri ja kirjailija, joka kirjoitti romaaneja, tietokirjoja ja 1930-luvulla myös kansallissosialistista propagandaa. Hänen tuotannostaan on suomennettu teollisuusromaani "Aniliini, romaani Saksan väri- ja lääketeollisuudesta" (WSOY 1942, suom. N. E. Puranen ja E. I. Puranen) ja "Kohti atomin salaisuutta" (Pellervo 1952, suom. Reino Tuokko).


title: Karl Aloys Schenzinger

text: Schenzingerin vuonna 1932 julkaistu romaani "Hitlerjunge Quex" toi kirjailijalle kirjoittamiskiellon sodanjälkeisessä Saksassa vuosiksi 1945–1949. Hän kuoli vuonna 1962.


title: Bob Diasonama

text: Bob Diasonama (s. 13. maaliskuuta 1996 Helsinki) on suomalainen jalkapalloilija, pelipaikaltaan oikea laitapuolustaja. Hän on edustanut Veikkausliigassa PK-35 Vantaata.


title: Bob Diasonama

text: Diasonama siirtyi PK-35 Vantaaseen Vantaan Jalkapalloseurasta kaudeksi 2015. Hän pelasi Ykkösen kaudella 2015 yhdeksän ottelua PK-35 Vantaan noustessa Veikkausliigaan. Pääsarjatasolla Diasonama pelasi ensimmäisen ottelunsa 25. toukokuuta 2016, kun PK-35 Vantaa voitti FC Inter Turun kotonaan 3–1.


title: Bob Diasonama

text: Kauden 2017 Diasonama pelasi Kakkosessa FC Viikingeissä. Kaudeksi 2018 Diasoma siirtyi Kakkosessa pelaavan NJS:n keskikenttäpelaajaksi.


title: Dalip Tahil

text: Dalip Tahil (s. 30. lokakuuta 1952 Agra, Uttar Pradesh) on intialainen näyttelijä, joka työskentelee elokuvissa, televisiossa ja teatterissa. Hänet tunnetaan parhaiten isän tai antagonistin rooleistaan.


title: Shahr-i-Sokhta

text: Shahr-e Sūkhté(Persiaksi: شهرِ سوخته, "Palanut kaupunki"), myös "Shahr-e Sukhteh" tai vaikkapa "Shahr-i Shōkhta" on muinaiseen Iranin alueella vallinneeseen pronssikauden Jiroftin kulttuuriin kytkeytyvä löytöpaikka.


title: Shahr-i-Sokhta

text:
Shahr-e Sūkhté on lähellä Iranin Afganistanin vastaista itärajaa Helmand-joen varrella. Melko lähellä on Zabolin kaupunki.
Paikkaa on väitetty sumerilaisessa Gilgamesh-eepoksessa mainituksi Arattaksi. Shahr-e Sūkhté on Unescon maailmanperintökohde. Paikka on suuri, raunioiden ala on 151 ha. Paikan länsiosassa on 25 ha hautausmaa, jossa
on 25000–40000 muinaista hautaa. Paikka oli muinaisten kauppateiden varrella. Shahr-e Sūkhtén kautta kauppa kulki Lähi-Itään mm Mesopotamiaan, Intiaan, keski-Aasiaan ja löydöistä päätellen jopa Kiinaan asti.


title: Shahr-i-Sokhta

text: Enin osa löydöistä on tehty 2700–2300 eaa, jolloin Sumerin, Akkadin, varhaisen Elamin ja Induslaakson kulttuurit kukoistuivat. Jiroftin kulttuurin lisäksi paikka liitetään myös Helmandin kulttuuriin. Shahr-e Sūkhté ja Afganistanin Mundigak alkoivat taantua noin 2200 eaa. Shahr-e Sūkhté paloi viimeisen kerran noin 2100 eaa, Sitä ennen paikka oli palanut noin 2800 ja 2500 eaa.


title: Shahr-i-Sokhta

text: Sen jälkeen paikalla oli vähän aikaa suppeampi asutus ennen hylkäämistä.


title: Prien am Chiemsee

text: Prien am Chiemsee on kunta Saksan Baijerin osavaltion eteläosassa lähellä Itävallan rajaa. Noin 10 000 asukkaan Prien sijaitsee Baijerin suurimman järven Chiemseen länsirannalla.


title: Suomen naisten käsipallomaajoukkue

text: Suomen naisten käsipallomaajoukkue edustaa Suomea naisten kansainvälisissä käsipallo-otteluissa. Sitä hallinnoi Suomen käsipalloliitto. Suomen maajoukkue ei ole koskaan selviytynyt olympialaisiin, maailmanmestaruuskilpailuihin tai Euroopan-mestaruuskilpailuihin.


title: Pyhän Pietarin kirkko (Dixton)

text: Pyhän Pietarin kirkko () on Englannin kirkon kirkkorakennus Dixtonissa, joka sijaitsee 1,5 kilometriä koilliseen Monmouthista Walesissa. Sen vanhimmat osat saattavat olla anglosaksista alkuperää 1000-luvulta, mutta ajoitus on vaikeaa.


title: Pyhän Pietarin kirkko (Dixton)

text: Kirkko sai Grade II* -merkinnän 27. kesäkuuta 1952. Kirkkomaalla oleva risti on niin ikään suojeltu.


title: Jaavanjambolaani

text: Jaavanjambolaani ("Syzygium cumini") on trooppinen hedelmäpuu.


title: Jaavanjambolaani

text:
Jaavanjambolaani on nopeakasvuinen puu, joka kasvaa 10-15 m korkeaksi, ihanteellisissa oloissa jopa 30 metriä korkeaksi.
Hedelmä on tumma ja soikea, enimmillään noin viisi senttiä pitkä.


title: Jaavanjambolaani

text: Jaavanjambolaani on kotoisin Intiasta ja Burmasta, mutta se on levinnyt ihmisen mukana koko Kaakkois-Aasiaan ja Tyynen meren saarille.


title: Jaavanjambolaani

text: Kasvi leviää eläinten mukana siemenistä, kasvaa nopeasti ja muodostaa läpitunkemattomia tiheikköjä jotka tukahduttavat alkuperäisen kasvillisuuden. Siksi se on luokiteltu haitalliseksi vieraslajiksi Floridassa ja Etelä-Afrikassa.


title: Jaavanjambolaani

text: Parhaat jaavanjambolaanin hedelmät syödään sellaisenaan, huonompilaatuisia säilötään perinteisesti suolaan. Hedelmistä tehdään myös mehua ja jäätelöä.


title: Jaavanjambolaani

text: Puuta kasvataetaan myös puutavaraksi ja koristekasvina.


title: Jaavanjambolaani

text: Jaavanjambolaania on käytetty myös diabeteslääkkeenä. Diabeteslääkkeekksi on käytetty sekä siemeniä, kuorta, hedelmiä että lehtiä. Lehdistä on tutkimuksissa voitu eristää antimikrobi-aineita.


title: Buenaventura (Kolumbia)

text: Buenaventura on kaupunki, joka sijaitsee Valle del Caucan departementissa noin 100 kilometrin matkan päässä Calista. Espanjalainen löytöretkeilijä Juan Ladrillero perusti kaupungin baskilaisen konkistadorin Pascual de Andagoyan käskystä 14.7.1540. Kaupunki nimettiin italialaisen fransikaaniteologi Bonaventuran kunniaksi. Nimellä haluttiin myös juhlia lahden tyyneyttä. Buenaventura on tärkeä satamakaupunki. 60% Kolumbian meriteitse käytävästä kaupasta käy Buenaventuran kautta. Buenaventuran satama-alue yksityistettiin 1990-luvulla muiden Kolumbian satamien ohella. Myös julkisia palveluita yksityistettiin. Tämän on sanottu tuoneen kaupunkiin kurjuutta ja sosiaalisia ongelmia. Työttömyys on suurta ja hallituksen virallisten lukujen mukaan kaupungin väestöstä 80% elää köyhyydessä. Terveydenhuolto on heikolla tasolla ja kaupungissa kärsitään myös vesipulasta. Buenaventuraa pidettiin vielä vuonna 2014 Kolumbian väkivaltaisimpana kaupunkina. Esimerkiksi Iso-Britannia ei huhti-toukokuussa 2016 suositellut kansalaisilleen minkäänlaista matkustamista alueelle. 1990-luvulla äärioikeistolaiset puolisotilaalliset joukot (silloinen AUC) ajoivat äärivasemmistolaisen sissijärjestö FARCin pois kaupungista. Puolisotilaalliset joukot (nykyisin Los Urabeños) sotkeutuivat sittemmin rikollisuuteen, kuten huumekauppaan. Sijaintinsa vuoksi Buenaventura on ollut myös huumekaupan keskus. Kaupungissa on myös useita kilpailevia rikollisjengejä (esimerkiksi "La Empresa"). Kaupunkiin on kuitenkin hitaasti muodostumassa turvallisempia vyöhykkeitä. Juan Manuel Santosin hallitus on luvannut parantaa kaupungin oloja. Kaupunkiin on valmisteilla useita rakennusprojekteja turismin kasvattamiseksi.


title: Buenaventura (Kolumbia)

text: Buenaventuran kaupungissa vallitsee trooppinen ilmasto. Vuosittainen keskilämpötila on noin 26 lämpöastetta. Kaupungissa sataa kuivinakin kausina paljon. Vuosittainen sademäärä on noin 7328 millimetriä.


title: Buenaventura (Kolumbia)

text: Virallisten laskelmien mukaan Buenaventurassa oli 324 207 asukasta vuonna 2005. 2010-luvulla asukkaita on arvioitu olevan noin 400 000. Buenaventuran asukkaista enemmistö on afrokolumbialaisia. Kaupungissa asuu myös useita alkuperäiskansoihin kuuluvia.


title: Buenaventura (Kolumbia)

text: Turistien suositellaan pysyvän Calle 1 -alueella, jota pidetään turvallisena. Väkivaltaisen maineen ja huonon infrastruktuurin vuoksi turismi on ollut vaatimatonta. Kaupungissa vierailee pääasiassa paikallisia turisteja. Usein turistit suuntaavat lähialueella sijaitseviin kohteisiin, kuten Juanchacoon ja Ladrillesorille rantalomille tai katsomaan valaiden vaellusta heinäkuun ja marraskuun välisenä aikana. Lähellä sijaitsee myös Isla Gorgona, joka toimi ennen vankilasaarena, ja on nykyisin ekoturistien kohde.


title: Buenaventura (Kolumbia)

text: Kaupungissa juhlitaan vuosittain afrokolumbialaisten päivää 21.5 osana kansallista juhlapäivää. Samassa yhteydessä 21.5.2016 vietettiin myös "Ola Ventura"-nimistä kampanjaa, jossa tuotiin esille esimerkiksi buenaventuralaista ruoka-, musiikki - ja käsityökulttuuria. Myös urheilukulttuuria pyritään elvyttämään. Kaupungissa on useita jalkapallokerhoja. Kaupungissa sijaitsee myös Universidad del Pacíficon yliopisto. Buenaventuran erikoisuuksia ovat useat kalaruoat.


title: Buenaventura (Kolumbia)

text: Calista kotoisin oleva salsamusiikkiyhtye Grupo Niche on tehnyt "Buenaventura y Caney"-kappaleen, joka julkaistiin vuonna 1981.


title: Kolistimetaattinatrium

text: Kolistimetaattinatrium on aihiolääke, joka muuttuu elimistössä kolistiiniksi ("eng. Colistin"). Se ei siten ole itsessään antibakteerinen, vaan se hydrolysoituu elimistössä aktiiviseksi kolistiiniksi. Kolistiinin käyttö on aina ollut vähäistä, eikä sillä nykyisin ole esimerkiksi Suomessa myyntilupaa. Myyntilupa on ollut voimassa 1965–1987.


title: Kolistimetaattinatrium

text: Kolistiinia voidaan käyttää kystistä fibroosia sairastaville potilaille. Eräässä tutkimuksessa se on osoitettu teholtaan vähintään samanveroiseksi kuin tobramysiini.


title: Kolistimetaattinatrium

text: Sen haittavaikutuksia voivat olla yskä, kurkun ärsytys, hengenahdistus ja äänen häiriöt sekä epämiellyttävä maku suussa, mutta haitat voivat osittain johtua inhalaatiojauheen aiheuttamasta paikallisesta ärsytyksestä. Myös bronkospasmi on mahdollinen, ja sen vuoksi käyttö on aloitettava hoitohenkilökunnan valvonnassa. Suurina pitoisuuksina kolistiini voi aiheuttaa hermo-lihasliitoksen salpauksen. Laskimoon annosteltaessa voi ilmaantua munuaistoksisuutta.


title: Itä–Länsi-ottelu 1963

text: Vuoden 1963 Pesäpallon miesten Itä–Länsi-ottelu pelattiin Hesperiassa 8. syyskuuta. Tämä oli kaikkiaan 29. Itä-Länsi-ottelu ja 22. joka pelattiin Helsingissä. Helsingissä pelattiin nyt 8. kerran peräkkäin, Katsojamääräksi ilmoitettiin 4900. Eino Kaakkolahdelle Itä-Länsi oli viidestoista ja Jussi Kiikerille kymmenes.


title: Itä–Länsi-ottelu 1963

text: Kuudes nuorten Itä–Länsi-ottelu pelattiin Ylivieskassa ja se päättyi Lännen 4–6 voittoon.


title: Itä–Länsi-ottelu 1963

text: Naisten Itä–Länsi-ottelu pelattiin kolmannen kerran. Hesperiassa 21.9. pelatun kamppailun voitti Länsi juoksuin 3–19.


title: Itä–Länsi-ottelu 1963

text: Avausheiton suoritti Eduskunnan puhemies Kauno Kleemola.Itä aloitti sisällä.


title: Linnut taivaan linnut maan

text: Linnut taivaan linnut maan – Valokuvia ja kertomuksia linnuista on luontovalokuvaaja Mauri Leivon kuvateos linnuista. Kuvien ohessa on kertomuksia kuvien synnystä ja kuviin liittyviä ajatuksia sekä tietoja lintujen elintavoista ja käyttäytymisestä.


title: Linnut taivaan linnut maan

text: Kuvat on ryhmitelty viideksi teemaksi: Kohtaamisia, Suluetteja, Taivaan lintuja, Lintumaisemia ja Vaikutelmia.


title: Linnut taivaan linnut maan

text: Linnut-lehden päätoimittaja Jan Södersved on otsikoinut arvionsa "Runollisia lintukuvia", ja hän toteaa, että kyseessä ei ole perinteinen lintikirja, sillä kuviksi on valittu erityisen omaperäisiä, henkilökohtaisia kuvia. Erityisesti otsikoiden Siluetteja ja Taivaan lintuja kuvat poikkeavat perinteisistä jokamiehen lintukuvista, kun taas Lintumaisemia-osion kuvat ovat lähempänä tavanomaisia. Erikoisimpien kuvien joukossa on sattumalta syntyneitä tilanteita, joita ei näe luonnossa.


title: Hiroki Fuwa

text: Hiroki Fuwa (s. 9. heinäkuuta 1966, Numata, Gunman prefektuuri) on japanilainen entinen pikajuoksija, joka sijoittui toiseksi Soulissa järjestettyjen vuoden 1986 Aasian kisojen 100 metrillä ajalla 10.44. Hän osallistui Los Angelesin olympialaisissa 1984 100 ja 200 metrille sekä 4x400 metrin viestiin ja Rooman maailmanmestaruuskilpailuissa 1987 100 metrille sekä 4x100 metrin viestiin.


title: Hiroki Fuwa

text: Fuwa sivusi 6. toukokuuta 1984 Hideo Iijiman Méxicon olympialaisten välierässä vuonna 1968 juoksemaa Japanin ennätystä 10.34 ja alitti sen Tokiossa 24. syyskuuta 1987 juoksemalla 10.33. Hänen ennätyksensä rikkoi Shinji Aoto 11. syyskuuta 1988 ajalla 10.28.


title: Jyllanti

text: Jyllanti on Tanskan osa, joka sijaitsee pääosin Jyllannin niemimaalla. Jyllannin pohjoisin kohta on Skagenissa, joka sijaitsee Vendsyssel-Thyn saarella. Etelässä nykyinen Jyllanti rajoittuu Saksaan. Alue on saanut nimensä juuttien heimon mukaan.


title: Jyllanti

text: Jyllannissa on asukkaita noin 2,6 miljoonaa asukasta. Näin ollen Tanskan asukkaista lähes puolet on jyllantilaisia. Alueen pinta-ala on 29 776 km² ja asukastiheys 86 asukasta neliökilometrillä.


title: Jyllanti

text: Hallinnollisesti Jyllanti on jaettu neljään maakuntaan (): Etelä-Jyllanti (), Länsi-Jyllanti (), Itä-Jyllanti () ja Pohjois-Jyllanti (). Etelä-Jyllanti muodostaa yhdessä Fynin maakunnan kanssa Etelä-Tanskan alueen. Länsi-Jyllanti ja Itä-Jyllanti muodostavat Keski-Jyllannin alueen. Pohjois-Jyllanti on oma alueensa.


title: Jyllanti

text: Jyllannin suurin kaupunki on Aarhus.


title: Jyllanti

text: Historiallisesti Pohjois-Jyllanti () on tarkoittanut aluetta pohjoisesta aina Kongeåjoelle asti. Vastaavasti Etelä-Jyllanti on tanskalaisen määritelmän mukaan ulottunut pohjoisessa Kongeålle ja etelässä Eiderille vastaten Schleswigin herttuakunnan aluetta.